Labe barruan egosteko prozesuan dauden proiektuak dastatzeko prest? IZAKI GARDENAK, ‘BLACK IS BELTZA’ ETA ‘GURE OROITZAPENAK’... LASTER KALEAN https://www.gaztezulo.eus/albisteak/labe-barruan-egosteko-prozesuan-dauden-proiektuak-dastatzeko-prest-2 https://www.gaztezulo.eus/@@site-logo/logoa.png\nIZAKI GARDENAK, ‘BLACK IS BELTZA’ ETA ‘GURE OROITZAPENAK’... LASTER KALEAN\nSUKALDARIAK: Aurreko biraren bigarren zatian formazio aldaketa egin ondoren, kide horiekin ari dira kantu berriak prestatzen: Jon Basaguren (ahotsa eta gitarra), Libe García de Cortázar (teklatuak eta ahotsa), Dani Arrizabalaga (bateria), Danilo Foronda (gitarra) eta Fede Egiluz (baxua).\nEGOSTE DENBORA: Grabaketa ekaina bukaeran izango da Sevillako La Mina estudioan. Bertan zazpi egun igaroko dituzte eta ondoren nahasketetarako beste hiruzpalau egun. Azaroaren erdialderako labetik ateratzeko asmoa dute.\n– Kantuak mimo handiz ari dira lantzen, aurrekoa baino organikoago eta beroagoa izateko helburuz.\n– Folk, rock eta pop doinuak uztartuz, soinu propioa bilatzen jakin izan zuten hasieratik, baina oraingoan heldutasunera behin betiko iristeko intentzioz ari dira.\nERREZETA: Izaki Gardenak 2012. urtean Jon Basagurenen bakarkako abestiei forma emateko sorturiko taldea izan zen arren, denboraren poderioz euskal musikagintzaren itsaso zabalean bere tarte propioa topatzea lortu dute. Disko honekin, beraien behin\nbetiko finkapena dator.\nSUKALDARIAK: Fermin Muguruza sukaldari nagusia izango bada ere, errezeta osatzeko Harkaitz Cano eta Eduard Solaren letraz baliatu da Muguruza.\nEGOSTE DENBORA: Hiru urte inguru iraun du prozesu osoak eta urrian irtengo da labetik.\n– Genero beltza, politikoa, musikala eta helduentzako animazioa uztartzen dituen proiektu honen erreferentzia nagusiak Ghost in the Shell, Heavy Metal, Vals con Bashir eta Akira bezalako animaziozko film ezagunak dira.\n– Pertsonaien ahotsei ere garrantzia berezia eman nahi izan diete: Unax Ugalde, Iseo, Sergi López, Ramon Agirre, Rossy de Palma, Ramon Barea, Jorge Perugorría eta Emma Suarez bezalako izenak egongo dira besteak beste.\nERREZETA: Bilbon eta Bartzelonan izan zen Black Is Beltza erakusketa, ekainaren 15ean San Telmo Museoan inauguratuko da, baina kasu honetan filmerako edukiekin. Bertan irailaren 30era arte izango da ikusgai. Hilabete berean soinu banda kaleratuko dute eta bertan Raúl Fernández, Fermin Muguruza, Anari, Maika Makovski, Manu Chao, Yacine, Ana Tijoux, Brenda Navarrete, Sonido Gallo Negro, Lengualerta, Ceci Bastida eta Iseok parte hartu dute.\nSUKALDARIAK: Oskar Alegría, Ozcan Alper, Asier Altuna, Mireia Gabilondo, Eugene Green, Itziar Leemans, Josu Martínez, Fermin Muguruza, Ane Muñoz, Maider Oleaga, Carlos Quintela eta Maialen Sarasua.\nEGOSTE DENBORA: Orain hilabete batzuk, Kuban hasi zen dena. Gaur egun han du bizitokia Sarrionandiak, eta han sortu zen film luzea egiteko lehen ideia. Oraindik ere bukatzeko asko falta zaien arren, pozik daude ekoizleak orain arte jasotako materialarekin eta irailean estreinatzea espero dute.\n– Fikzioa izango da nagusi, baina izango dira dokumental itxurako pasarteak eta baita musikal formatuko eta animazio tarteak ere.\n– Sarrionandiaren obra kulturaren hainbat diziplinetara eraman izan dute askotan: musika, antzerkia, dantza, saiakeran eta baita ikus-entzunezko batzuetan ere, baina era honetako fikziozko luze bat falta zen.


Jon Etxabe 2017/05/12 11:05\n“Oro doa / oro dator / orain, beti”\n“Eta egunak haizea bezala pasatzen ziren”\n* Utz beza denbora bere horretan bidariak egoneko zein ibiliko begiratuan inguruaz goza nahi badu, bestela denbora neurtu, mugatu eta bideratuz bazterrak ikusi besterik ez du eginen.\n* Zaila da neurtzen bidaiako denbora.\n* Luzea ikusten da haseran bidaia, ia lipar bat bukaeran.\n* Hasierakoak dira beti ordu luzeenak bidaietan, bidaia bideratzen duzun arte, bidaiak bere erritmo propioa, pausoera berea, hartzen duen arte; zuk ez diozu bidaiari erritmoa jartzen, bidaiak berak ezartzen dio bere erritmo propioa bidaiariari.\n* Errekaren joanaren alderantzizkoa da bidaiako bizipenen korrontea: lasterrean doa hasieran erreka, oraindik errekasto, presaka bezala itsasoa urruti dakusalako; baretu egiten da itsasora urreratu ahala; geldoa iruditzen zaio pausoa hasieran bidaiariari, urrutiko ikusminak irrikatzen duelako, lasterregia, aldiz, azken egunak, amaiera heldu zaiolako; antsiaz bizkortu nahi lituzke bidaiariak lehen egunak, etsipenez mantsotu azkenak.\n* Hasten den orok du bukaera: bidaiek ere.\n* Egunero doa, pausoka pausoka, mozten bidaia, ibilitakoaren marra luzatzen doan heinean mapan.\n* Bidaiak, bat bukatu, bestea asmatu. Bukatu egin behar du bidaia batek, beste batetara hegaldatuko bagara, bidaia bakoitza beste baten metamorfosia delako.\n* Haizea bezala joan ohi dira bidaia egunak, bizigarriak baitira.\n* Beti irauten duten oraina dira zenbait bidaia, hain iltzatuta geratzen baitira oroimenean, ordukoa oraina balitz bezala.\n* Bidaiaren hasieran inoiz ez da arazoa bakartasuna, ez da arazoa zure girotik kanpo, gizarte berri batetan, zeure burua ezberdin eta bakarti ikustea; herrian ez bezalako erritmoa du bidaiak, orain biziagoa, hurrengo motelagoa, bidaia motaren arabera; bidaia bakoitzak, -sarri bidaiako egun bakoitzak-, du bere erritmoa; erritmo hori hartzea da zailena; hori hartutakoan beste dena elkarlotuz doa, bakartasunari lekua kenduz.\n* Bidaia bideratzen duzun arte dira luzeenak bidaiak, bere erritmo propioa, pausoera berea, hartzen duen arte, zuk ez diozu bidaiari erritmoa jartzen, bidaiak berak ezartzen dizu bere erritmo propioa.\n* Hemen gara, han ginen, hor izanen gara, ... bidaiariaren berenezko kadentzia.\n* Dena ikusi nahi luke bidaiari hasi berriak, lehenbailehen ikusi ere, harat hona gelditu gabe, dena esperimentatu, denaren berri izan desioz; zailduaz doan heinean, baina, bidaiatzeak ezartzen dituen barne arauak ikasten ditu, bidearen arnasa ezagutzen du, pausoa bideari egokitzen, indarrak neurtzen, ikusi eta esperimentatu beharrekoak hautatzen, zenbait aukera, nahiz ederra, baztertzen, ... bidaiatzea eta bidaia bizipen ongarria gauza dadin.\n* Orduak berdinak arren, ezberdin neurtu eta bizitzen ditu orduok bidaiari bakoitzak.\n* Gozakaitz doa luze doakion bidaiariaren arratsaldea.\n* Denbora mende izatea da bidaiari izatearen baldintzetako bat, denboraren menpe harat-honat korrika, egitarauaren edo hitzorduaren esklabu dabilena ez da bidaiaria, gehienez bisitari presatia.\n* Bidaiako orduek ez dute abiadura bera, are gutxiago antzua.\n* Neurketa arraz ezberdinak ditu bidaiak, denborarena izan ohi da sarri, baina bidaiariaren abiadurak beste neurketa batzu ditu, bizipenekin, emozioekin, koloreekin, harremanekin … neurtzen dena.\n* Muga eta eduki ezberdin ugari ditu denbora zein denboraren konzientziaren esparruak; denboraren kontzientzia galtzea da bidaiariaren dohainetariko bat, bazterrei lasai begiratzea; hurrengoan, aldiz, aro zehatz batetan kokatu behar du ikusten ari den artelana edo naturaren bitxikeria, ulertu nahi badu; hurrengoan, aldiz, duen denbora egoki administratzen jakin behar du ahalik gehien eta ondoen bazterrak ezagutzeko; hurrengoan, aldiz, …\n"Oi ene!. Non da galdu behar nuen / erlojua?"\n* Izaneko aztarran eta oroigarrien aurrean instant bat bezala gerta eta gertutu ohi zaio denbora bidaiariari herrietako labirintoan ikusmin.\n* Denboran gelditzerik ez da, baina bizitzaren denboratik aldi baterako jaistea bezala da bidaiatzea, estazio batetan trenetik jaistea bezala, tarte baten ondoren berriro egunerokora igotzeko.\n* Erlojuaren pendulua geratzea bezala da bidaiatzea; geldiune birtuala agian, baina psikologikoki erreala.\n* Bidaia istant laburreko bizitza da, tarteka eternoa dirudiena.\n* “He aquí la buena filosofía: todo es viaje. Es viaje lo que está a la vista y lo que se esconde, es viaje lo que se toca y lo que se adivina, es viaje el estruendo de las aguas cayendo y esa sutil modorra que envuelve los montes”; etxetik irtenez gero dena da bidaia: ibilia eta egona, gozamenak eta erneguak.\n* Zita eta agurra, bidaiariaren esentzia herriarekiko eta herriekiko, binomio ekidin ezina; hala ez balitz ez litzateke bidaiaria izanen, agian etorkina, negozio bisita, ... Bidaiariaren agurra ezkutua izan ohi da, zita ere isila ohi delako; kaixo-agurren erritmoa da aldagai bakarra.\n* Presaka burututako bidaia erdizkako bidaia da. Bidaiak bere denbora eskatzen du. Presatiarraren bidaia lasterketa bat bezala da.\n* Informazio on bat dago bidaiaz gozatzetik denbora galdura dagoen aldea.* Lehena, oraina eta etorkizuna elkarri deika ibili ohi dira bidaietan.\n* Denbora galdu alde, bidaiaren helburuetako bat izan daiteke.\n* Egunerokotasunetik atera asmoz irensten zaituen zurrunbiloa da bidaia.\n* Ez da behin betiko bidaiarik, bidaia oro bukatzen da, bidaiatzea da behin betikoa, bidaia bakoitzak beste bat dakarrelako ondoren berarekin.* Bidaiak bere denbora propioa du bizitzaren erritmoan, bidaia beraren erritmoan, bidaiariaren barne erritmoan ere; bidaiariak jakin behar du noiz den bidaiara ateratzeko garaia, noiz bidaiak behar duen pausaldia, zein behar duen ibiliaren taupada, noiz den bidaia-mota aldatzeko garaia, baita bidaien garaia noiz bukatu den ere, bidaiak bere denbora duelako.\n* Egunak beti doaz aurrera bidaietan ere, duela guti hain han ikusten genuen Bretainia Handia dugu gaur hemen.\n* Zer asko egin beharra sartu ziguten muinetaraino gaztetan, denbora gutxian zer asko ikusi beharra da bidaiarion filosofia ere, denbora eta sosei etekina atera beharra; denboraren neurria non, hor datza bidaiako zoriona ere.\n* Zenbat aldiz luzatu zaigu ibilia kale-arteetan bide laburraren bila.\n* Gehienetan du aurka denbora bidaiariak; begirada ia bakar baten bidez bildu nahi ditu gizaldietako artelanak eta kultura, epe labur batean bereganatu herri baten gaur egungo ohitura eta jokamoldeak.\n* “Mirar cien cuadros puede destruir el provecho y el placer que uno de ellos daria”: bidaiariaren arazo nagusienetarikoa: denboraz urri, asko ikusi nahi du.\n* “egin beharrik gabeko nire denboraren askatasunera”: horrelako uhartetxoak bilatzen ez dakiena bazterrak ikusi beharraren beharrean itotzen da.\n* Gehienetan du aurka denbora bidaiariak: begirada ia bakar baten bidez bildu nahi ditu gizaldietako artelanak eta kultura, epe labur batean bereganatu herri baten gaur egungo ohitura eta jokamoldeak.\n“Lasaigarria, / bestalde, / karterarik gabe / lasai asko / bizi zaitezkela / jakitea”\n* Errekaren joanaren alderantzizkoa da bidaiako bizipenen korrontea: lasterrean doa hasieran erreka, oraindik errekasto, presaka bezala itsasoa urruti duelako; baretu egiten da itsasora hurreratu ahala. Geldoa iruditzen zaio pausoa hasieran bidaiariari, urrutiko ikusminak irrikatzen duelako, lasterregiak, aldiz, azken egunak, amaiera heldu zaiolako, antsiaz bizkortu nahi lituzke lehen egunak, nostalgiaz mantsotu azkenak.\n* Egunsentiarekin jaiki, ilunabarrarekin oheratu, bidaiariaren legeetako bat, baina badira gauak ezagutzeko bidaiatzen dutenak; bidaiatzeko modu bat, beste mundu bat ezagutzeko modu bat.\n* Hurrengo kukua non entzungo izaten da urtero udaberriko bidaiariaren jolas bat.\n* Aukera aukeratua mila aukera galduen ama da; hautapen bakoitza morroiloa da, mila aukerei atea ixten die, beste hainbesteri zabaltzen; mila aukera dituzu, zuk zeuk aukeratzen duzu bat; ez izan damurik, edozein bidaia aukeratu, bidaiatzea aukera bikaina da-eta\n* Presoen gartzelarik gartzelarako traslado ankerrak eta senideen asteburu bakoitzeko gartzeletara joanetorri nekosu garesti arriskutsuak dira gizartearen inolako bulegoetan ez iragartzen ez agertzen diren bidaiak.\n* Zeru goi-goian pasako dira Euskal Herritik udazkenean kanpalekuko belartzako zozo saldo antolatuak hegora bidean eskopeteroen mehatxupean; bidaiak, aldiz, pospolo kaxan preso edo burdinazko txori erraldoiaren erraiek irentsita egiten du mugaz-mugakoa, autobide edo aireportuetako bidelapurrei zerga ordainduz.\n* “paralisia eta gehiegizko mugimenduaren artean dago bizitzaren lerroa: abentura”: bidaia bakoitza da ezberdina, bidaia bakoitzeko egun bakoitza, egun bakoitzeko ibilbide bakoitza, ibilbide bakoitzeko bizipen bakoitza ere; eguneroko egun, ordu eta sentipenak baino ezberdinagoak, horregatik dira egun kitzikagarriak.\n* Bidaia egunetako bakoitza bera eta ezberdina da, baina inguru berdinean luzaro jarraituz, antzerakoak izaten hasten dira.\n* Bidaiatzeko era ezberdin bat da nomadena, bizibidearekin lotuta ia beti bere harat-honakoa; barne arauz lotutako bizitza gainera. Trotamundosena da beste bidaiatze modu bat, baldintza bereziko nomadak dira, baldintza oso gogorretako nomadak gehienetan.\n* Gehienok egunezko bidaiariak gara; baina bada besterik ere; bada gaueko bidaiaririk, bidaiariari gautarra, gaueko herriak, eta herriak gauean, ezagutzea gustatzen zaienak; baina ez dira gautarrak, herri bat gauez ezagutu nahi dutenak baizik, gauekoa ere herria baita; egunekoa bezainbat; leize zuloetako bidaiariak ere badira.\n* “Viajero competente es aquel que solo va por malos caminos cuando no hay otros, o una razón suficiente le manda que abandone los buenos”: zenbat bide gaizto gure bidaietan!.\n* Irten eta ibili, unean uneko ibilbideari lotuz da zenbaiten bidaiatzeko era, bada bidegurutzean nora hartu zotz egiten duenik ere; zenbaitzuk bidaia agentzien esku uzten dute nondik norakoa; beste batzuei aurrez planifikatzea gustatzen zaie pozkida inoren esku utzi gabe.\n“Itsutasuna, gidari txar”,\n“turismoa zen, ezbairik gabe, herrialde hartako euskarri ekonomiko bakarra”.\n* Bidaiak ezin du izan ibilaldi militar bat, mandoek erabakitako, planifikatutako ibilbidea; hausnartua eta zehaztua egon behar du bidaiak, baina etorriko diren aukera guztiei irekia; bestalde bidaiaria ez doa ezer konkistatzera, irabaztera, menderatzera, bera konkistatua, irabazia, liluratua izatera, lurralde berriaren maitale bihurtzera baizik.\n* Bada zenbait gizaki bidaiaren aitzakiaz jendartean egotea bilatzen duena, taldeko bidaia moldea aukeratuz, edo erromes uholdeak dabiltzan turismo-santutegietara joz; bidaia konpainiak baliatzen dira, sarri, sen horretaz bezeroak erakartzeko.\n* Bide berririk ez du eskaintzen berenez bidaiak, bidaiariak berak aurkitu eta egin behar du bide berria; “gutaz eginiko tunel zahar” honen bestaldeko muturra estaltzen eta oztopatzen zaigunean bide bila abentura bat hastea, hori da zenbait bidaiariren arazoa.\n* Leher eginda ibili ohi da bidaiaria egun mugatuko bidaietan, batez ere gidaren esanera dabilenean; bestelakoetan ere norberak jartzen dio sarri muga urruna bidaiari, egun, kilometro eta ikuskizunetan luzatuz, baina gozamenerako uneak behar duen patxada murriztuz.\n* Kanpinetako txabolatxo eta etxatoiak txaletxo bihurtu ahaleginak erakusten du zapalduaren errealitateari ihes egin nahiaren ahalegina.\n* Ekarpen ekonomikoak ez ditu turismo-guneetako erraldoikeriak zuritzen.\n* Bidaiatzea xede ez den bigarren helburu nagusi bat jartzen zaionean bidaiari, ez da bidaia soilik; ikerketa, merkataritza, bizibidea, abentura, …\n* Nora garbirik gabe bidaia batetara abiatzeak abentura du helburu, edo errari izanen zara.\n* Toki guztietan eta inon ez du etxea bidaiariak, baina jakin daki zain duela bere jatorri-etxea; bidaiaria ez da jira-biraka dabilen norarik gabeko nomada soila.\n* Begiak zabalik lo, hori da bidaiariaren arriskuetariko bat, edertasunez bildurik turismo eskaintzetara soilik mugatzea.\n* Noiz itzuliko den jakinaz joaten da bidaiaria txangora; noiz itzuliko zaren jakin gabe joatea, ihes egitea da.\n* Agerian uzten dituzte bidaiek bidaiarien munstrokeriak eta bidaiari munstroak; gutxitan deskribatzen badira ere.\n“Ahantzi gabe xedea ez dela / ba dela Itakarat iristea / -iritsi, zeharo, ez baita iristen inorat- / bidaian ematea baizik”\n* Pobreak, -behin etorriko- dena ikusi nahi du bidaian, lanean bezala, destajoan bidaian ere: pobrea, beti nekatuta, oporretan ere.\n* Bidaiariaren galbidea da ibili zoroa. Helburu zehatza, -helbururik eza izan daiteke helburua, baina beti helburua izanen da-, plangintza bat, nahiz zabala, eta diziplina gutxienezkoa beharrezkoak dira bidaietan ez galtzeko, ibilia antzu ez gertatzeko.\n* Atsedenaldi bat da bidaia bizitza-lasterketan, utopiara saioan. Aldiz, bidaia bera da utopia askorentzat.\n* Bidaia ederrena ere gogaikarria da luzeegia bihurtzean. Ibilbide bakoitzak bere neurria du. Herrimina eta etxerako sena irrika bihurtzean hobe bidaia bukatu. Nomada bihurtu nahi ez bada.\n* Bidaiariak badu bidaia betebehar bezala erabiltzeko arriskua, ibilia bera, edo bazterrak zein artelan edo pertsonak ezagutu beharra helburu bezala jartzea, programa bete beharra alegia, dena ikusi nahia, azkenean bidaiaren esklabu bihurtzea, bizitzaz disfrutatzea helburu nagusi jarri ordez. Bizitzaz disfrutatzea behar du izan bisitaren helburu nagusia, herrialdeez gozatzea, bestela lana bera bezain aspergarri eta nekagarri bihurtu daiteke bidaia.\n* Mugetako langak, kanpalekuko datu biltzea, banku-txartelak, … Goitik behera kontrolatzen gaituen gizartean bizi garela erakusten du bidaiatzeak, eta ezin garela aske ibili.\n* Aske bizipena duen arren, mila eratara kontrolatuta dago bidaiaria, Orwelen asmakizuna huskeria bilakatu da.\n* Zenbat protokolo duen bidaia inguruko propaganda koloretsuak.\n* “Maiz baina aldiko gutxi”, horrelakoa behar du bidaiariaren programaketa; egunero zertxo bat, arrapatakarik gabe, antsiarik gabe; egun osoan gelditu gabe, ikusi beharraren beharrez, gogoa aspertu, pausoa nagitu, ikusitakoa irristakor bihurtu besterik ez da lortzen; gehiegiak oka dakar berarekin, ikusmina asetzean ere.\n* Erosi egiten ditugu gaur egun bidaiak ere: salgai jartzen dituztenentzako diru-iturri dira bidaiak.\n“-Nora zoaz, bidaide? / -Nik dakita!”\n* Kanpalekuetan ere emakumearen rola errepikatzen da; nabarmen, etxean bezala: umeekin, janariekin, gizonen rolaren kontrastearekin, ...\n* Sentiberatasun gutxi erakutsi ohi dugu bidaiariok herritarrenganako, errukia edo mesprezua, sarri, beti gure argazki makinekin, besteen intimitatea urratuz.\n* Aurreiritziekin doan bidaiariak xarma erdia kendu dio bidaiari.\n* Bidaia bakardadea aldatu alde hasten duenak bakardadean eginen du bidaia, bakardadean itzuliko da etxera, bakartiago akaso.\n* Bidaiak ez du bebarrurik; bada bidaia bebarruan egiten duenik, bebarrukoa bidaiatzea bada.\n* Asko dira bidaiara atera eta oporraldian bukatu dutenak.\n* “Turistak, berriz, ez ziren ezertaz ohartzen, botoiak sakatzeko robotak ziruditen” Bidaiatzea al da turismoa?. Izan daiteke. Baina horrelako robota bihurtzea denean, ez.\n* “Nik hainbeste diru izango banu … beti hortik zehar ibiliko nindukek, munduaz gozatzen bidaian. Ez nindukek inoiz geldirik egongo, beti bidaian”: hori da jende askok bidaiatzeaz duen iritzia, horiek aspertu egiten dira gehienetan bidaietan, edo herrian geratzen dira bidaiatzeko dirua eta aukera izanda ere, herrian sustrairik bota ez duena da beti kanpoan lebilkena.\n* “Etorkin bat bota nuen lorategitik / etxeko hesia zeharkatu zuen / zuhaitz baten pean lo egiteko”. Mendebaleko gizarteak bota egiten du bizibide erosoago baten bila datorren atzerritarra, turistarentzatz apaindutako lorategitik.


Martxoko ohiko osoko bilkuran San Pedroko obrak mintzagai - Eskoriatza - Goiena.eus\nMartxoko ohiko osoko bilkuran San Pedroko obrak mintzagai\nImanol Beloki 2015-03-27 14:00\nMartitzeneko ohiko osoko bilkura.\nMartitzenean martxoko ohiko osoko bilkura izan zen Eskoriatzako udaletxean. Hainbat gai landu zituzten, eta Isabel Guridi gogora ekarriz eman zioten hasiera saioari. Beñat Herce alkatearen esanetan: "Udaletik errekonozimendua eman nahi diogu Isabel Guridiri, Eskoriatzan egin duen ingurumenaren eta ondarearen gaineko lanagatik". Hala, San Pedro jaietan, Udalak prestatzen duen urteroko erakusketan, Isabelek egindako lana erakutsiko dute.\nIsabel Guridiri aipamen berezia egin ondoren eman zioten hasiera saioari. Gai guztietatik esanguratsuena San Pedro auzoa berrurbanizatzeko proiektuan aurreikusitako obrak kontratatazeko espedientea hastea izan zen; baldintza administratiboen agiria onartzea eta obra zein enpresak egingo duen aukeratzeko lehiaketa martxan jartzea. Lehiaketa irekia izango da, eta Gipuzkoako buletinean agertuko da. Enpresek 26 egun izango dituzte proposamenak aurkezteko, eta ondoren, Udalak proposamen guztiak aztertu beharko ditu.\nMaiatz inguruan esleituko dute San Pedro auzoko hamargarren atartetik hamasei-hamazazpi zenbakirainoko obra. Hala eta guztiz ere, baldintza batzuk ezarriko dio Udalak obra aurrera eramango duen enpresari. Honela azaldu zuen Beñat Herce alkateak: "Solbentzia tekniko eta ekonomikoa izan behar du enpresak eta horrelako obretan esperientzia izatea eskatuko zaie". Baldintza horietaz gain, Udalak herriko langabe bat kontratatzeko baldintza ere jarriko dio enpresari, eta, hain zuzen, lanak ekainean hastea aurreikusten du Udalak.\nObraren aurrekontua 300.000 euro izango da eta hirugarren fasean egingo diren lanak hauek: espaloia konpontzea, mugikortasuna hobetzea, aparkalekuak berrantolatzea… izango dira, besteak beste.\nAxtrokiak ere mintzagai\nAipatu beharreko beste gai bat axtroki izeneko tokiko moneta ezartzeko merkatariekin sinatu beharreko lankidetza hitzarmenaren eredua onartzea izan zen. Axtroki merkatari elkartean dauden komertzioek moneta soziala erabiltzen dute, baina hemendik aurrera merkatari elkartearen kide ez direnek ere erabili ahal izango dute. Hori bai, hitzarmen bat sinatu beharko dute Udalarekin. Hala, axtrokiak erabiltzen dituztenek pegatina bat jarriko dute beraien komertzioetan.


Loinatz Musika Eskola kalera irtengo da Santa Zezilia egunaren harira - Goierriko Hitza : Goierriko Hitza\nLoinatz Musika Eskola kalera irtengo da Santa Zezilia egunaren harira\nMusikarien eguna ostegunean ospatuko dute, Santa Zezilia azaroaren 22an den arren\nLoinatz Musika Eskolako ikasleek Santa Zezilia eguna kalean igaroko dute. Bandak eta txistulariek kontzertua eskainiko dute plazapean, 18:00etan. Gainerako instrumentuak Igartzako Jauregian entzun ahalko dira, 19:30etan. Kubako, Eskoziako edo Euskal Herriko abesti tradizionalak joko dituzte. Xabier Leteren Frantses euskaldun bat edo Huntzaren Olatu bat, esaterako. Vivaldiren doinuak ere landuko dituzte.\nOstegunean izango dira bi saioak, Santa Zezilia eguna azaroaren 22an, astelehenean, izan arren.


Independentzia prozesua ezkerrerantz?\nCUPek izandako gorakada eta aurrerantzean izanen duen rola azpimarratu dugu Argiaren azken azalean. Datuek hala berresten dute, baita CUPekin kritiko azaldu diren zenbait hedabidek ere. Horren adibide Sergi Picazo kazetariak El Critic-en idatzitakoa:\n“Udal eta parlamenturako azken hauteskundeetan ikusi genuen joera berretsi da. 2012an burujabetzaren aldeko indarrek 74 diputatu biltzen zituzten CiU (Unió barne), ERC eta CUP. Azken hauteskundeetan, aldiz, independentziaren aldeko ordezkaritza honakoa izan da: Junts pel Sí-k 65 diputatu (ERCrenak edo haren gertukoak hogei bat) eta CUP-ek 10a. Horrez gain, Junts pel Sí-ren zerrendaburu Raul Romeva ezkerraren mundutik etorritakoa da. Beraz, ondoriozta dezakegu baietz, independentismoak ezkerrera bira egin duela”.\nDuela 6-7 urte independentzia era argi eta zuzen batean babesten zuen indar bakarrenetakoa zen ezker independentista. CUPek, eta esquerra independentistak oro har, epe motzerako konponbide instituzionaletan erori beharrean, auzoz auzo “herri boterea” sortzeari ekin zioten, hau da, formazio politikoa eta balio eraldatzaileetan oinarritutako pedagogia praktikoaren bitartez jendea ahalduntzen aritu dira. Egun, lan nekezaren uzta jasotzen ari dira, baita instituzioetan ere. 2000n Vinaròseko prozesua abiatu zutenean, “betiko lau katu indepeak” ikusi zituzten askok, eta urte gutxiren bueltan, 336.000 bozka bilakatu dira beste askoren ezusterako. Eta harrigarriagoa dena, mezu politiko eta logika militante berari eutsiz. CUPen aho bilorik gabeko diskurtsoak eta praktikak sektore berriak batzeko eta hazten jarraitzeko balio izan die; instituzioen “zirkuaren” parte bilakatzearekin batera etorri ohi den moderazioa gaindituz, konfrontazioari beldurrik hartu gabe. Herrialde katalanak osatzen duten lurralde guztien batasuna, antikapitalismoa, sozialismoa, feminismoa, Europar Batasunetik kanpoko independentzia… Gauzak garbi eta zuzen adieraztea salbuespena da, hegemonia lortzeko borrokaren izenean “politikoki zuzenak” inguratzen gaituen garaiotan. Begi pare andana adi-adi begira izango dute CUPeko lagunek, asko Kataluniakoak eta beste hainbeste handik kanpokoak.\nEzkerreko blokearen erronka nagusiak\nLa Directako David Bou kazetariak twitter bidez aipatu zuenaren haritik heldu diot nik ere:\n1) CUPek Espainiako Estatuko zein Kataluniako erregimenen erasoaldiari eutsi beharko dio. Sutan jarriz probatzen da eltzea. Giltza edukitzeak presioa handitzea ekarriko du ezinbestean eta urte askoan isil-isilean trebatutako ezker independentistako kidegoak orain izango du bere onena erakusteko aukera. Konplexua izaten da asanblada bidezko antolamendua politikagintza instituzionalaren abiadurara egokitzea; ikusteko dago apustuari nola eusten dion.\n2) Independentisten arteko lehen negoziazioa: Mas President? Antonio Bañosek adierazi duen gisan, denek dute lekua prozesuan. Beraz, baita Masek ere. Baina “inor inposatu gabe, inor ez baita ordezkaezina”. Erantzukizun handiko erabakia denez, neurri bereko eztabaida piztu da. Unionismoaren oldarraldia ez da txikia izaten ari eta independentistek batasunez jokatu, edo behintzat batasuna irudikatu, beharko dute. Gauzak horrela, galdera ondokoa da: independentismoak sektore berriak erakartzeko, murrizketen, pribatizazioen eta ustelkeriaren burua izan dena berriz agintean jartzea al da aukerarik onena?. Kalkuluak kalkulu, errealitatea kaskagogorra da: Masen zerrendak ez du gehiengoa lortu, CUPen beharra dute eta CUPek mila aldiz adierazi du agintaritza ez diotela Masi emango. Beraz, jokoan dagoena ikusita, JxSi-k Masen izendapena gaindiezinezko baldintzatzat jartzea ez da komenigarriena. Zentzu horretan ez da lagungarria Espainiako Gobernuaren azken zabarkeria politiko-judiziala: Mas auziperatzea herri galdeketa antolatzeagatik. Historiak erakutsi duen gisan horren moduko prozesuek ertz eta aurpegi aniztunak izan behar dute eta fokoak pertsona bakar baten gainean jartzeak aurrera begira kalte baino ez du egingo.\n3) Ciutadansen igoerari–ordezkaritza ia hirukoiztu dute– aurre egin beharko diote, auzoetan unionismo eskuindarraren goraldia geratzeko independentziaren inguruko pedagogia lan handia eginez. Hospitaleten –Kataluniako bigarren hiririk jendetsuenean– Badalonan eta, oro har, Bartzelona inguruko gerriko gorria delakoan Albert Riveraren alderdiak irabazi izana kezkagarria da oso. Konparaziorako, herri horietako askotan udal hauteskundeetan Barcelona en Comú moduko ezkerreko hautagaitzek oso emaitza ona izan zuten. Nagusiki langileek osatutako esparru horiek bereganatzen asmatu beharko dute independentistek, eta bereziki ezkerreko sektoreen jokabidea giltzarria izango da zeregin horretan.\n4) Catalunya Si Que Es Pot-en multzoa baietzaren blokera erakartzen asmatu beharko dute. Ekidistantzira lotu direnak, jarrera irmorik gabe, oso ataka zailean izango dira prozesuak abiadura hartuko duen neurrian. Beste espazio batean kokatzen saiatu izanaren aurreneko biktima badugu: Unió. Prozesua estatu egiturak definitzen hasten denean abstentzioaren bidetik joko al dute? Edota konstituzioa definituta berau berresteko balizko erreferendumaren aurrean, zer jarrera? Eta Espainiako Gobernuak berriz debekatuko balu? Horrelako ataken aurrean erantzun gisa nekez ulertuko da esatea “Katalunia nazio bezala onartuko duen presidentea behar duela Espainiak”, berriki Pablo Iglesiasek adierazi duen moduan. Ezin da erantzun bakarra izan katalanak Espainia “berri” horretan eroso sentitzeko Pablo Iglesiasi bozka ematea dela. Hori fikzio politika egitea baita. Egungo Espainiako Gobernuaren (eta laster etorriko dena ez da oso bestelakoa izango, entzun Ciutadans eta PSOEren mezu ultranazionalista espainiarrak) jarrera inposatzaile eta antidemokratikoari erantzun zuzena emateko eskatuko diote, testuinguru oldarkor horretan kokatu beharko dute –azken urteotan Kataluniako parlamentuak onartu eta Espainiakoak indargabetu dituen 15 legeak lekuko–. Erantzuna demokratikoa izan behar dela? Jakina. Baina galdera da: itxikeriaren aurrean, lege injustuen izenean herri borondatea azpiratzen duenaren aurrean, ez kolaboratzea eta desobeditzea baino jarrera demokratikoagorik ba al dago?\nAlderdien posizio irmoak aldarazteko indar herritarra antolatzeko gaitasuna, molde berriko komunikazio kanpaina eraginkorrak, mendebaldeko gizarteetan sarri erosotasunak bahituta diruditen sektoreak aktibatzen asmatu izana… ez dira gutxi Kataluniatik etorri zaizkigun “irakaspenak”. Gure txikitasunean, Asterixen galiarren pare, munduaren zilborra sentitu garen euskaldunoi apaltasun dosi egokia etorri zaigula uste dut. Eta are pozgarriagoa izan da “vasquitisa” sufritu duen –bai, sufritu– herri baten eskutik etorri izana.\nEzkerreko espazioari dagokionez, fronte patriotikoaren mitoa, abertzaleen arteko batasunaren mantratik harago bidea badagoela erakutsi dute. Independentzia eskaera bat eta bakarra ez dagoela, independentzia ulertzeko era ez dela monolitikoa horra Kataluniako ikasgai polita. Batzuen independentzia, burgesia autoktonoaren eta alemaniarraren araberako dependentzia dela azpimarratu digute totelka hasi barik. Edo behintzat hortaz (ere) hitz egin behar dela, aurreiritzirik gabe. Elkarlanari kalte egiteko beldurrez ahalketu gabe.\nMundua, Europa, Katalunia eta Euskal Herria galbidera daraman sistema ekonomiko eta politikoaren aurka daudenen artean hasten da indar metaketa. Batuketa alderdikoien araberako matematika ariketa errezetan katramilatu gabe, klase ikuspegien araberako talkak saihestu barik, mugarri taktikoetan indarrak batzea badagoela erakutsi dute. Mezu politikoaren lehen lerroan balioak jarriz, erakundeei pedagogiarako tresna eta bozgorailu funtzioak eman nahi izan dizkiete.\nAnna Gabriel Sabaték horrela azaldu du La Hainek egindako elkarrizketan: “Antikapitalismoaz argiki hitz egiteari uzten bazaio, beste kontu batzuei lekua eginez, trikimailu dialektikoak erabiliz eta hainbat gauza egiteari utziz bozka gehiago jasotzeko asmoz… amaigabea da atzeratu daitekeena. Are gehiago, horrek jendea ikusteko era aldatuko luke; erreakzionatzeko gaitasuna ez balu bezala, kontzientzia politikoa izateko gai izango ez balitz bezala. Eta ez da horrela. Herri honetako langile klaseak kontzientzia handia galdu izanak ez du esan nahi galdutako borroka denik, eta beraz ez gatzaizkio zertan hizkuntza errazagoz eta abegikorragoz zuzendu behar. Kontzientziazioa beti lortu da gauzei beren izenez deituta”.


kulot tiranteduna orhi dinamic\nOrhi Dinamic 2022ko Udaberria/Uda denboraldiko azken berrikuntza da. Bide luzea da materialen diseinu, ikerketa eta garapenean, errendimendu...\nOrhi Dinamic 2022ko Udaberria/Uda denboraldiko azken berrikuntza da. Bide luzea da materialen diseinu, ikerketa eta garapenean, errendimendu handiko kulote bati forma emateko. Bigarren azal bat bezala sentitzen da. Hori bi piezako fabrikazio-prozesu esklusibo baten ondorio da, hodi formakoa, josturak ahalik eta gehien murriztuz, atzeko brodaturik gabe eta zango ebaketa bizian amaituz. Lehiaketako buzo baten sentsazioen antzeko egokitzapen perfektua lortzeko.\nPowersystem Dinamic ehunarekin diseinatua eta moldagarritasun eta elastikotasun handia lortzeko garatua 50+ (UVA) eguzki-babesarekin. Zuntzak lotzeko erabiltzen den teknologiari esker, muskulu-konpresio bikaina duen ehun bat lortzen da, eta bigarren azal bat moduko sentsazioa duen doikuntza bat.\nUrraki badana du, errendimendu handiko badana, txirrindulari profesionalen artean oso preziatua eta baloratua. Berreskurapen handiko eta memoriadun apar biskoelastikozko pieza ezberdinez osatuta dago, eta horietako bakoitzak babestu beharreko eremuaren araberako dentsitatea du, presio-puntuak saihesteko eta aulkiaren gaineko euskarria hobetzeko.\nBadana mikrofibrazko kanpo-ehunarekin fabrikatzen da, azalaren tenperatura marruskadurarekin murrizteko, kanpoko itsasgarririk edo estanpaturik erabili gabe erreakzio alergikoak saihesteko eta bakterioen aurkako tratamenduarekin.\nGainera, Precision & Movement teknologiari esker, forma anatomiko perfektua ematen zaio badanari, kulotean posizionamendua bikaina izan dadin, eta kalitate goreneko hari elastikoarekin egiten da, jostura malgu bat lortzeko, badana txirrindulariaren anatomiara egokitzapen handia eskaintzen duena.\nBigarren larruazaleko sentsazioak dituen jantzi batean errendimendu-prestaziorik onenak bilatzen dituzten txirrindularientzat gomendatzen da.


2017. Diru-laguntzak irabazi-asmorik gabeko erakunde pribatuei, ingurumen-boluntariotzako proiektuak gara ditzaten - Ingurumen hezkuntza - Euskadi.eus\n2017. Diru-laguntzak irabazi-asmorik gabeko erakunde pribatuei, ingurumen-boluntariotzako proiektuak gara ditzaten\nDeialdi honen bitartez, ingurumen-boluntariotzako proiektuei diru-laguntza martzan jarriko da; irabazte-asmorik bako erakundeek jaso ditzakete laguntza horiek.\n2017ko urtarrilaren 1etik 2018ko martxoaren 31ra arte, baldin eta Euskal Autonomia Erkidegoan egiten badituzte ingurumen-boluntariotzako proiektuak.\nDiru-laguntzaren zenbatekoa, 9. artikuluan ezarritakoarekin bat, onartutako gastu-sailen % 100 izan daiteke, gehienez ere, eta proiektu bakoitzerako, ezingo du gainditu 20.000 euroko kopurua.\n1.- Emandako diru-laguntzaren % 50 laguntza onartu ondoren ordainduko da, 20.1 artikuluan ezarritakoaren arabera. Ordainketa aurreratu horiek eten egingo dira baldin eta Euskal Autonomia Erkidegoko Administrazio Orokorrak jakin badaki, erakunde onuradunak, bahitura judiziala dela medio edo beste kausaren bat dela-eta, kitatu beharreko zorren bat duela. Kasu horretan, diru-laguntzaren zenbateko guztia ordainduko da, hala badagokio, zorra kitatu dela justifikatzen denean.\n2.- Diru-laguntzaren gainerako % 50a, berriz, erakunde onuradunak 19. artikuluan adierazten diren epeetan diru-laguntzaren justifikazioa aurkeztearen mende geratuko da.\nAzalpenak emateko dokumentua\nZerga betebeharrak betetzen direla egiaztatzea.\nEntitateak Administrazioak oficioz kontsultatzea onartu ezean, eskaerarekin aurkeztu behar du.\nOrdezkaritza-ahalorde nahikoa egiaztatzea.\nErakundea legez eratuta edo dagokion erregistroan inskribatuta dagoela egiaztatzea.\nErakundea legez eratuta edo dagokion erregistroan inskribatuta dagoen egiaztatzeko\nBestelako finantziazio-iturriren bat eduki edo eskatuz gero, "Aurrekontua" inprimakian adierazi behar da.\nProiektuaren aurrekontu zehaztua aurkeztu behar duzu:\nBalio erantsiaren gaineko zerga- ren (BEZ), erregimena.\nAurkeztutako proiektuaren deskribapen teknikoa egiaztatzea.\nGauzatuko duzun proiektuaren memoria aurkeztu behar duzu\nIngurumen eta Lurralde Politika Sailaren aurrekontu-zuzkiduren kargura helburu bererako diru-laguntzarik jasotzen ez egotea\nBOPV Nº 04649/2017 Deialdiaren araudia\nAurrekontua (pdf , 1.28 MB)\n“Aurrekontua” inprimakia bete eta eskabideari erantsi.\nBalio erantsiaren gaineko zerga- ren (BEZ) erregimena egiaztatzeko ziurtagiria\nErakundearen balio erantsiaren gaineko zergaren erregimen-errolda egiaztatzeko, honako dokumentu hau aurkeztu behar duzu:\nBalio erantsiaren gaineko zerga- ren (BEZ) ziurtagiriaren kopia eskaneatua (PDF formatuan), dagokion zerga-administrzioak egina\nMemoria teknikoa (pdf , 1.61 MB)\nNahi izanez gero, beste memoria osagarri bat aurkeztu ahal duzu.\nEntitatearen legezko ordezkaritzarako aurkeztu behar izango du:\nDokumentu publikoa edo pribatuaren kopia eskaneatua (PDF formatuan), notarialki legitimatutako sinadura duena.\nBorondatezko ordezkaritzarako, aurkeztu behar izango du:\nZure erakundea dagokion erregistroan inskribatuta dagoela egiaztatzeko, dokumentazio hau aurkeztu behar duzu:\nOharra: Euskal Autonomia Erkidegoko erregistro batean inskribatuta baldin badago, Administrazioak ofizioz kontsultatuko ditu haren datuak.\nOharra: Hiritarren eskubidea da, Administrazio jardulearen boterean edo aurkitzen duten prozedurarako arau aplikagarriek ez eskatutako dokumentua ez aurkeztea, (Administrazio Publikoen Administrazio-Prozedura Erkideren urriaren 26ko, 39/2015 Legeko 53 Artikuluan). Eskubide hau erabil ahal izateko, eskaerako emandako Dokumentazioa atalean, emandako dokumentuen informazioa beteko du.\nSei hilabete Euskal Herriko Agintaritzaren Aldizkarian argitalpenetik.\nEskaeraren zerbitzu elektronikora sartzeko eta identifikatzeko, ziurtagiri elektroniko hauetakoren bat eduki beharko da.\nBalantze ekonomikoa eta gastuen justifikazioa (pdf , 1.29 MB)\nOndorengo hau aurkeztu behar da:\n"Balantze ekonomikoa eta gastuen justifikazioa" inprimakia. OHARRA: Diru-sarrera eta gastu guztiak adierazi behar dira, nahiz eta diruz lagunduak izan ez.\nDiruz lagundutako kontu-sailetan egindako gastuei dagozkien fakturak. Fakturetan adierazten bada ezen ordainketa transferentzia bidez egiten dela, hura egin dela justifikatzeko agiri bat helaraziko da\nExekuzioari buruzko memoria (pdf , 1.61 MB)\n“Exekuzioari buruzko memoria” PDF betegarri inprimakia da.\nMemorian, ahalik eta xehetasun gehien emanda zehaztuko dira egindako ekintzak eta aurkeztutako gastu-egiaztagiriekin duten harreman zuzena. Ildo horretatik, erakundeak formularioaren atal guztiak behar bezala bete beharko ditu.\nAukera izango da memoria osagarri bat entregatzeko.\nErakundera sartzeko erabakiak\nErakundera sartzeko erabakien eskaneatutako kopia, boluntarioek eta antolakundeak sinatua, betiere Boluntarioei buruzko 17/1998 Legeko 8.3 artikuluko zehaztapenekin bat etorriaz.\nErakunde aseguratzaileak emandako egiaztagiria\nErakunde onuradunak aseguru-erakundeak emandako ziurtagiriaren bidez egiaztatu beharko ditu bere polizaren honako datu hauek:\nErakundeak kontratatutako aseguru-polizen estaldurak (erantzukizun zibilak eta istripuak)\nAseguratutako pertsonen kopuru osoa\nPolizaren zenbateko osoa\nDiruz lagundutako ekintzak sustatzeko edo/eta jarduerak berak sortutako argitalpenak, azterlanak, liburuxkak, iragarki-kartelak, argazkiak eta bestelako multimedia materiala.\nOHARRA: Hizkuntza bakoitzaren aleak aurkeztuko dira eta Ingurumen eta Lurralde Politika Sailaren babesletza berariaz aipatu beharko da.\nProiektua egiteko beharrezko baimenak\nProiektua egiteko beharrezko baimenen eskaneatutako kopia.\nOharra: Baimen horiek jarduerak egin aurretiko data izan behar dute\nBeste finantziazio-iturri batzuei buruzko adierazpena (pdf)\n“Balantze ekonomikoa eta gastuen justifikazioa” formularioan dagokion erantzukizunpeko adierazpena markatu behar da.\nBetelako finantziazio-iturriren bat edukiz gero, “Behin betiko sarrerak” atalean adierazi behar da.\nEdozein administrazio edo erakunde publiko nahiz pribatutan helburu berbererako eskatutako eta lortutako diru-laguntza, laguntza, diru-sarrera edo bestelako baliabideen berri ematea.


Aurkezpena | Gorbeialdea\n2020ko azaroaren 20tik abenduaren 4ra burutuko da bigarren edizioa, eta, oraingoan, entitateei ere ariketan parte hartzeko gonbidapena egingo zaie, euren eremuetan hizkuntza ohiturak aldatzeko urratsak ematen has daitezen, eta entitateko kideen parte-hartzea sustatu eta babestu dezaten.\nOndoko bi roletako bat har dezakegu:\nAhobizi: Euskaraz egingo diezu ulertzen duten guztiei. Edonon, edonoiz eta ulertzen duen edonorekin arituko zara euskaraz. Ezagutzen ez dituzunekin lehen hitza euskaraz egingo duzu, eta ulertzen baldin badute, hortik aurrerakoak ere.\nBelarriprest: Euskaraz dakiten guztiei zuri euskaraz egiteko gonbitea egingo diezu. Euskara ulertzen duzula adieraziko diezu eta zurekin euskaraz hitz egin dezatela eskatu. Zuk euskaraz edo erdaraz erantzungo duzu, baina zuri euskaraz egiteko eskatuko duzu.\nHorretarako, herriz herri antolatuko gara, baita enpresa, ikasketa zentro eta era guztietako elkarte zein entitateka ere.\nEta ariketa hasi bitartean, zer egin dezakegu?


Ezker Iraultzailea - EAJ Pedro Sanchezen Gobernuarekin batera lerrokatu da Estatu Batuetako inperialismoarekin eta NATOrekin\nEAJ-PSE Eusko Jaurlaritzak eta PSOE-UP Koalizio Gobernuak argi utzi dute potentzia handien arteko gatazketan dituzten printzipioak. Euskal Herrian eta Espainiako Estatuan milioika langilek eta gaztek era guztietako gerra inperialisten aurka egin dugun borrokari bizkarra emanez inperialismo iparramerikarraren, EBren eta NATOren gezur zinikoak errepikatu besterik ez dute egiten, Ukraniako gerran duten erantzukizuna astinduz.\nArgi dago Putinen esku hartze militarrak ez duela ezer aurrerakoitik, eta Kremlinen nagusi den oligarkia kapitalistaren anbizio inperialistei erantzuten diela. Baina zentzugabea litzateke begi bistakoa denaren aurrean begiak ixtea: Washingtonek SESB kolapsatu zenetik garatu duen politika da gerra egoera hau eragin duen funtsezko faktorea. NATO Errusiako mugetaraino hedatu du eta base militarrekin eta azken belaunaldiko armamentuekin hesitu du, eta Ukraina bere maniobretarako plataforma gisa erabili du Estatu aparatuan eta armadan erakunde neonaziak txertatuz, horiek finantzatuz eta armatuz.\nEAJk oso argi utzi du bere izaera erreakzionarioa, NATO sutsuki defendatuz agertu denean eta Eusko Jaurlaritzan, konplexurik gabe, ebazpen bat bultzatu duenean PSE, PP eta Voxen eskutik! NATO inperialismo estatubatuarraren interesen zerbitzura dagoen aliantza esklusiboki militarra da, eta ez da inolaz ere “bakearen” edo “nazioarteko legezkotasunaren” zaindaria. Hain zuzen, PSOEk ez du inolako arazorik izan nazioarteko ustezko legezkotasun horri jaramonik ez egiteko saharar herriaren eskubideak daudenean tartean.\nBalio bikain horiek ez zuten eragotzi NATOk serbiar herria gupidarik gabe 78 egun eta gau segidatan bonbardatu eta birrindu izana, ospitaleak, eskolak eta etxebizitzak suntsituz eta milaka hildako eraginez, Kosovo “babestearen” aitzakian. NATOri ez zaio axola Israelgo Estatu sionistak herri palestinarra errukirik gabe erasotzea. Iraken, Sirian, Afganistanen, Libian, Yemenen, Somalian, Granadan, Panaman, Vietnamen, etab. ehunka mila hildako eta milioika desplazatu gerra krimen izugarriak egin ditu eta Latinoamerikan diktadura militar odoltsuak babestu izan ditu.\nOndo irudituko al litzaioke EAJri edo Pedro Sanchezen Gobernuari Txinak edo Errusiak aliantza militarrak egitea Kanada edo Mexikorekin, arma nuklearrak Ipar Amerikako mugan zabalduz? Edo akaso NATOren hedapenak eta Ukrainaren militarizazioak bakea eta demokrazia sendotzen laguntzen ote dute? Galdera horiei erantzunez bakarrik geratzen da agerian euren «bakezaletasuna» hitzontzikeria hutsa dela.\nEuropako balioen eta demokraziaren defentsari buruzko hitzaldiaren atzean, potentzia inperialistek munduko agintean gailentzeko borroka gupidagabea ezkutatzen da. Eta dena beren kapitalista apur batzuen mesedetan, gerraren, pandemiaren eta milioika langile eta zapalduen miseriaren kontura aberasteko.\nPSOE-UP gobernuak, EAJ euskal burgesiaren alderdiaren txaloarekin, dagoeneko plazaratu “herrialdeko akordio handi baten beharra”, hau da, gure poltsikoetatik ordaintzea gastu militarraren 2.600 milioi euroko igoera, eta sakrifizio berri eta gogorragoak onartzea, egunetik egunera irabazi handiagoak dituzten enpresaburuen mesedetan. Hau da euren hitzaldi zinikoen atzean ezkutatzen den errealitatea!\nBake sozialari eta “batasun nazionalari” ez. Greba orokorra gerraren eta bizitzaren garestitzearen aurka!\nEH Bilduk nahiz ezker parlamentarioak (UP, ERC, Compromis) Errusiaren inbasioaren lehen egunean komunikatu bateratu bat sinatu zuten, “alde guztietatik deseskalatze militarra eta tentsioa jaistea eskatzeko, bakearen aldeko diplomazia lana ez alboratzeko” eta “Nazio Batuen Gutunaren esparruan konponbide bat bilatzeko”. Baina, akaso gerra hau ez al da izan diplomaziaren ezinbesteko emaitza?\nMendebaldeko inperialismoak hilabeteak daramatza ekintza diplomatikoa eskatzen, baina ez du hatz bakar bat ere mugitu Errusiaren proposamena serioski negoziatzeko, hots, Ukraina NATOn ez sartzea eta lurraldea desmilitarizatzea. Eta NBE? Erakunde honek ez du inoiz gatazka militar garrantzitsurik eragotzi. Estalki bat besterik ez da, lapur inperialisten bandak azpian gordetzen dituena, eta eraginkortasunik gabeko dei hipokritak onartzeko baino balio ez duena.\nBaina are okerragoa dena. Pedro Sanchezek Zelenskiren erregimenari armak bidaliko zizkiola iragarri zuen eztabaida parlamentarioaren ondoren, eta iritzi publiko burgesaren presioaren aurrean, parlamentuko ezkerreko gehiengo batek (CUP eta BNG izan ezik), EH Bildu tartean zela, Ukrainako gerrari buruzko legez besteko proposamen bat erregistratu zuten Kongresuan... PP, Cs eta Voxekin batera!!! Geroago, erabaki honen eskandaluaren ondorioz, EH Bildu eta Elkarrekin Podemos abstenitu egin dira Eusko Jaurlaritzan onartutako ebazpenaren aurrean.\nBaina ez da gerra inperialista bakarrik, langileok ordainduko ditugun ondorio ekonomikoak izugarriak dira. Inbasioaren aurretik zetorren inflazioaren igoera basatia dagoeneko milaka langile familia kolpatzen ari da. Horren aurrean, EH Bilduk, Elkarrekin Podemosek eta gehiengo sindikalak, ELAk eta LABek, ofentsibara jo eta EAJrekiko eta euskal burgesiarekiko batasun nazionaleko politikari uko egin behar diote, Hezkuntza Itunarekin gauzatu dena, eta kaleetan mobilizatu behar dute gerraren aurka, Putinen eta NATOren aurka, eta bizitzaren garestitasunaren eta krisi kapitalistaren aurka. Inoiz baino arrazoi gehiago dago greba orokorra deitzeko!\nEtsai nagusia etxean dago. Behera gerra inperialista!\nEzker borrokalariaren zeregina, Ukrainan gertatzen ari dena amorruz begiratzen dugun milaka ekintzailerena eta Putinen esku hartze militarra irmoki arbuiatzen dugunona — errusiar txobinismo handiaren eta oligarkia ustel, antikomunista eta errepresiboenaren ordezkari fina baita— burgesiaren propagandak engainatzen ez uztea da, lehenik eta euskal burgesiaren iruzurrak agerian uztea eta bere aurka borrokatzea.\nSozialdemokraziaren kapitulazioaren eta bere mendean lotsagarri jartzen diren gainerako alderdien aurrean, inperialista eta esplotatzaileekin Batasun Santua defendatzen dutenen aurrean, iraultzaileok klase independentziazko politika defendatzen dugu. Karl Liebknechtek esan zuen bezala, etsai nagusia etxean dago! Herrien arteko bakearen aldeko politika kontsekuente bakarra honako da: kanpora NATO eta tropa errusiarrak Ukrainatik, behera gerra inperialista! Egoera honetara bultzatu gaituzten Gobernu kapitalistak boteretik kentzeko, langile klasearen mobilizazio internazionalistaren eta sozialismoaren alde.\nGerra kapitalismoak mundu mailan pairatzen duen usteltzearen sintomarik nabarmenena da, eta gerra hau -kolokan dagoen Washingtongo ordena mundialaren leherkaria- ez da azkena izango. Ez dago hirugarren biderik, ez dago kontraesan hori konpon dezakeen diplomaziarik. Bakea nahi badugu, sozialismoaren alde borrokatu behar dugu!


2015 - Bide Berriak\nAurkezpenak, Ira 01 2015\nRural FilmFest-en egon ginen!!\nAurkezpenak, Abu 13 2015\nRural FilmFest Zinema ekologiko festibalaren 3. edizioaren emanaldian egon ginen. Abuztuaren 4tik 8ra Valle de la Alcudia y Sierra Leona-n 70 film laburrak aurkeztu ziren, 2.500 naziarteko film laburretik aukeratuak. Ostiralean, Bide Berriak Brazatortas-en herriko plazan aurkeztu zen, oso giro politan. Rural FilmFest antolakuntzari eskertzen diogu emandako harreragatik.\nBide Berriak Rural FilmFest 2015 -ean egongo da.\nAurkezpenak / Berriak, Uzt 10 2015\nPoz-pozik gaude!! Bide Berriak Rural Filmfest 2015eko sail ofizialerako aukeratua izan da!! Abuztuaren 4tatik 8tara Valle de Alcudia eta Sierra Madronen herrietatik ibiliko da. Goazen Ciudad Realera!!\nHemendik gutxira Euskadiko 89 liburutegitan eskuragarria egongo da\nBerriak, Eka 06 2015\nBide Berriak-en banaketarekin jarraitzen dugu. Hemendik gutxira Euskadiko 89 liburutegitan eskuragarria egongo da. Zurean ez baduzu aurkitzen, eskatu ezazu ale bat lortzeko!


Zer gertatzen da Tabakaleran? — Gaztezulo\nZer gertatzen da Tabakaleran?\nZer gertatzen da Tabakaleran? UBIK sorkuntza liburutegian lan baldintza prekarioak salatu dituzte 13 gaztek. https://www.gaztezulo.eus/albisteak/zer-gertatzen-da-tabakaleran https://www.gaztezulo.eus/albisteak/zer-gertatzen-da-tabakaleran/@@download/image/ubik_biblioteca_de_creacion_de_tabakalera.jpg\nUBIK sorkuntza liburutegian lan baldintza prekarioak salatu dituzte 13 gaztek.\nLan baldintza prekarioak salatu dituzte Tabakalerako UBIK sorkuntza liburutegian lanean dauden 13 gaztek. Egoera "jasanezina" bihurtu dela adierazi dute ELA sindikatutik medioetara bidalitako eskutitz batean:\n"Tabakalerako UBIK sorkuntza liburutegian 13 gazte ari gara lanean, goi-mailako ikasketekin eta bakoitza bere alorrean espezializatua. Hala ere, bizi dugun errealitateak ez du hau islatzen. Erabateko prekarietatean gaude lanean eta gure egoera jasangaitza da. Geure soldatak ez dira 1.000 eurora ere iristen; azpikontratatutako langileak gara; igande eta jaiegunetan lan egitea tokatzen zagu inongo plusik kobratu gabe; oporrak hartzeko zailtasunak dauzkagu; geure ordutegiak itogarriak dira, eta kontziliazioa ezinezko egiten zaigu…\nBeste behin ere, prekarietate egoera hau instituzioek azpikontratatutako zerbitzuok pairatzen dugu. Tabakalera kudeatzen duen administrazio kontseilua Donostiako udalak, Gipuzkoako Foru Aldundiak eta Eusko Jaurlaritzak osatzen dute. Behin eta berriz saiatu gara beraiekin harremanetan jartzen egoerari irtenbide bat bilatu eta guretzat lan-baldintza duinak adosteko helburuarekin, baina ez dugu inongo erantzunik jaso. Hau horrela izanik, Tabakalerako Administrazio Kontseiluari publikoki eskatzen diogu gure prekarietate egoerarekin amaitzeko beharrezkoak diren gestioak egiteko, beraien esku dago eta.\nGuk, liburutegian zerbitzua ematen dugun bitartekariok, argi daukagu egoera hau irauli beharra dagoela eta horretarako martxan jarri gara. Lan-baldintza duinak lortu eta egoera konpondu arte ez gara geldituko.\nHau horrela, hurrengo egunetan egoera aldatu ezean aurrera eramango ditugun ekintzen berri emango dugu."


Hezurrak digitalki moldatzen - ZientziaEus\nHezurrak digitalki moldatzen\n2010/02/03 Elhuyar Iturria: Teknopolis\nMetalezko plakak, torlojuak, inplanteak... horiek dira hezur bat apurtzen denean haren zatiak elkarrekin lotzeko traumatologoek erabiltzen dituzten gailuak. Gailu horien guztien helburua da hezurra posizio egokian berriro haztea. Gaur, Britainia Handitik datorren gailu berri bat aurkeztu behar dizuegu. Taylor du izena, eta teknologia digitalarekin funtzionatzen du; horixe du ezaugarri nagusietako bat da.\nTaylor du izena, eta hiru dimentsioko kanpo-finkagailu bat da. Kasu konplexuetan erabiltzen da, eta hezurrak luzatu eta moldatzen ditu.\nGailuak bi eraztun ditu, sei barraz lotuak. Larruazalaren kanpoaldean jartzen da, ,eta orratz batzuen bidez finkatzen da hezurrean.\nGailua sistema informatiko baten bidez kontrolatzen da; horixe du ezaugarri nagusia.\nDuela bederatzi hilabete, José Ignacio Martínez Renovales medikuak gailu horrekin Euskal Autonomia Erkidegoan egin den lehen ebakuntza egin zuen.\nJOSÉ IGNACIO MARTÍNEZ RENOVALES; Traumatologoa, Poliklinika: Gailu hau erabiltzeko kasu egoki bat zelako egin genuen. Haustura bat izan zuen gizon gazte bat zen. Tibia eta belauna oso kaltetuak zituen, eta hezurra desbideratua eta motzagoa zuen.\n20 graduko desbideratua eta 2,5 zentimetro laburtua zuen hezurra ebakuntza unean. Kirurgiaren helburua zengailua hautsitako hezurrean finkatzea.\nJOSÉ IGNACIO MARTÍNEZ RENOVALES; Traumatologoa, Poliklinika: Oso konplexua da, bai jartzeko, baita jarraipena egiteko ere. Horregatik, oso muturreko kasuetan baino ez da egiten.\nEbakuntza konplexua izan arren, ebakuntza-gelatik irten eta hurrengo egunean, pazienteak hanka lurrean jar dezake. Taylor gailuari esker, hezurra ongi finkatuta egoten da, eta, horrenbestez, gorputzaren pisuak ez dio kalterik egiten. Hauxe da desbideratzea eta laburdura konpontzen hasteko unea. Horretarako, sistema informatikoaren aginduak jarraitu behar dira.\nJOSÉ IGNACIO MARTÍNEZ RENOVALES; Traumatologoa, Poliklinika: Ordenagailuan, hezurraren datuak eta lortu nahi diren emaitzaren datuak sartu, eta ordenagailuak berak esaten dizu zer den egin beharrekoa. Eta, ordenagailuekin gertatu ohi den moduan, ordenagailua ez da nahasten.\nHautsitako hezurraren posizio zehatzaren datuak eta tratamenduaren amaieran hezurrak izango duen posizio berriarenak ordenagailuan sartzea da helburua. Desbideratzea nahiz laburduraren datuak sartu behar dira. Ordenagailuak, datu horien guztien analisia eginez, taula bat helaraziko dio erabiltzaileari. Bertan, hezurraren posizio egokia lortzeko eman beharreko pausoak azalduko ditu.\nJOSÉ IGNACIO MARTÍNEZ RENOVALES; Traumatologoa, Poliklinika: Torlojua biratuz, barra hauek luzatu edo laburtu egiten dira. Torlojuari bira egiten diogunean, gora eta behera mugituko da. Barra honek plus ikurra duen gezi bat dauka. Horrenbestez, barra hori mugitzen duzunean, zentimetro bat luzatu dela jakin dezakezu. Egun bakoitzean mugitu behar duzun barra zein den jakiteko, barra bakoitzak kolore batekin erlazionatua doan zenbaki bat dauka. Ordenagailuak honela esango dizu: mugitu bi zentimetro kolore gorria, eta 1 zenbakidun barra. Asteartean 136. zenbakian zegoena asteazkenean 138an egon dadila. Horrela, zuk badakizu asteazken goizean bitan biratu behar duzula barra hori.\nBarrak sistema informatikoak agindu bezala mugituz gero, hezurrak oso denbora gutxian lortuko du behar duen angelua eta luzera. Gaixoak, gainera, ez dio ibiltzeari utzi beharko.\nJOSÉ IGNACIO MARTÍNEZ RENOVALES; Traumatologoa, Poliklinika: Harrigarria da, gailuak 13 egun baino ez zituen behar izan, hezurra 2,5 zentimetro luzatzeko eta 20 gradu zuzentzeko. 13 egunean guztiz zuzendua zegoen. Ondoren, hezurren arteko hutsunea betetzea baino ez zen gelditzen. Hori arazorik gabe betetzen da, hori da sekretua.\nIzan ere, urteetan kontrakoa sinistu bada ere, hezurra gorputzeko beste edozein ehunen moduan birsortzen da. Hezurrak hezurra sortzen du, eta moldatu egin daiteke.\nJOSÉ IGNACIO MARTÍNEZ RENOVALES; Traumatologoa, Poliklinika: Duela urte asko, Elizarov irakasleak azaldu zuen haustura kailua plastilina izango balitz bezala molda daitekeela, eta guk nahi dugun moduan birmolda dezakegula. Siberian egin zituen ikasketak, eta mendebaldekooi erakutsi zigun hezurra ia mugarik gabe luza daitekeela. Femurrak, tibiak, luzatu egin daitezke. Bi femurrak eta bi tibiak batera ere luza daitezke. Pertsona heldu baten hezurra, haustura-kailua, bizirik dagoen zerbait bezala molda daiteke. Izan ere, bizirik eta garatzen ari den zerbait da.\nHezurren haustura konplexuak tratatzeko modu berri bat da Taylor finkatzailea. Baina, horretaz gainera, erabilera gehiago ere izan ditzake. Enanismoa eta osteogenesia gailu honen bitartez tratatu ditzakete.\nHezurrak osatzeko kontrolik zehatzena, digitala


Bainugeletako iturgintza - Bilbao | Txikitxe\nBainugeletako iturgintza - Bilbo\nIturgintza instalazio bat eraberritzeak honako hauek ditu: ur sistema zaharra erauztea eta ezabatzea, hodiak eta ur hartuneak eta hustubideak hornitzea eta instalatzea, ur hotz eta beroaren balbulak, instalazio sanitarioak eta nahastzaileak. Txikitxek Bilbon bainugela iturgintzako edozein instalazio berreraikitzeko errendimendu onena bermatzen du Iturgintza instalazioen berritzeak ezagutza maila handia eskatzen du. Esperientziarekin esku hartzeko konpromisoa hartzen dugu, segurtasun arau guztiak aplikatuz eta emaitzen promesak betetzen.\nIturgintza sistemak instalatzea eskaintzeaz gain, hodietan, uholdeak konpondu, estalitako hustubideak eta hodien matxurak konpontzeko esku-hartze onena eskaintzen dizugu. Gure esku-hartzaileak bermeak dira eta ezarritako araudiaren arabera ziurtatuta daude. Etxebizitza erreformatzeko zerbitzu integrala eskaintzen dugu sindikatuekin, eta horrek merkatuan aurkeztea ahalbidetzen digu enpresa bakar gisa eta talde bateratu, kualifikazio handiko eta dibertsifikatutako talde baten osagai gisa. Hori dela eta, gure konpetentziek eta gure laguntzaileek esku hartzeko gaitasun sendoa eta lana gauzatzeko maila handia bermatzen dute.\nBerritze mota edozein dela ere, kalitate eta errendimendu estandar handienak emateko konpromisoa hartzen dugu. Zure etxeko ur hornikuntzan matxurak egoteko etengabeko funtzionamendua eta erresistentzia izan nahi baduzu, gure bulego espezializatuetara deitu dezakezu.\nZure bainugela eta iturgintza zerbitzuak.\nBainugelako ur-sistema instalatu edo berritzea.\nDiseinua eta plana\nUr-egitura berriak instalatzea.\nInstalazio sanitarioa, txorrotak eta gehiago.\nOsasun eta osagarriak aukeratzeko aholkularitza.\nKomunak eta txorrotak instalatzea.\nBainu eta dutxa instalazioa\nDutxarako pantaila instalatzea\nUr berogailuak instalatzea.\nOhiko eta aparteko mantenimenduko esku-hartzeak.\nHainbat beharretarako esku-hartze klasikoa\nUr berogailuak ordezkatzea\nArazoak eta konponketak\nBainugelako iturgintza eta galdara sistemak.\nGure gaitasun profesionalari esker, bainugelako hodiak galdara sistema modernoetan sartzea ahalbidetzen digu, ur beroa erabiltzeko osasun eta berokuntzarako erabiltzeko.\nEnergia-eraginkortasuna hobetzeko sistema funtzionalak dira. Hauek, energia termikoa ekoizteko aukera emango dizute. Ohiko ekoizpen-sistemekin alderatuta, aurrezpen handia izango duzu. Ildo horretatik, galderak kondentsatzeko galderak, bero-ponpak, eguzki-sistema termikoak eta distiratze-sistemak irakurtzera gonbidatzen zaituztegu.


Mikroinformatika Sistemak eta Sareak - Harrobia | Lanbide heziketa Bizkaian\nHasiera » Heziketa Zikloak » Mikroinformatika Sistemak eta Sareak\nGizarteak dituen behar berrietara egokitzeko gure ikasleek ondorengo gaitasunak bereganatuko dituzte: ordenagailuak muntatu, sistema eragileak instalatu, sare lokalak konfiguratu, zerbitzarietan Internet zerbitzuak mantendu eta web-aplikazioak kudeatu.\nTitulazio ofizial honekin honako hauek ikasiko dituzu:\nEkipoak eta periferikoak muntatu, instalatu eta konfiguratu.\nMahaigaineko eta zerbitzariko sistema eragileak (GNU/LINUX eta Windows inguruneak) instalatu eta mantendu.\nSare lokalak (kableatua, rack-ak, proxy-ak, suebakiak, sarbide puntuak) instalatu, konfiguratu eta mantendu.\nZerbitzarietan Interneteko zerbitzuak (DNS, direktorio aktiboa, DHCP, terminal server, SSH, FTP, Proxy-cache, IIS, Apache) instalatu eta mantendu.\nWeb-aplikazioak (HTML-CSS, moodle, wordpress, sare sozialak, mailchimp ) konfiguratu eta kudeatu.\nInformatika-sistemetan segurtasun neurriak ezarri.\nZiklo honekin edozein goi-mailako ziklo bat egin dezakezu.\nFAMILIA: Informatika eta komunikazioak\n0221. Tresneria muntatzea eta mantentzea (231 ordu)\n0222. Postu bakarreko sistema eragileak (165 ordu)\n0223. Bulegotika-Aplikazioak (231 ordu)\n0225. Sare lokalak (231 ordu)\n0226. Informatika – segurtasuna (99 ordu)\nE100. Ingeles teknikoa (33 ordu)\n0224. Sareko sistema eragileak (168 ordu)\n0227. Sareko zerbitzuak (189 ordu)\n0228. Web-Aplikazioak (105 ordu)\n0229. Laneko prestakuntza eta orientabidea (105 ordu)\n0239. Enpresa eta ekimen sortzailea (63 ordu)\n0231. Lantokiko prestakuntza (380 ordu)\n1. Formatzen jarraitu\nMikroinformatika-Sistemak eta Sareak erdi mailako tituluak aukera ematen dizu:\nGoi mailako edozein lanbide heziketa ziklora zuzenean sartzeko.\nErdi mailako beste edozein lanbide heziketa ziklora zuzenean sartzeko.\nMikroinformatika-Sistemak eta Sareak zikloaren jarraipen gisa goi mailako ziklo hauek gomendatu daitezke Harrobian jarraitzeko:\n3D animazioak, jokoak eta multimedia elkarreragileak.\nMarketina eta publizitatea.\nMikroinformatika-Sistemak eta Sareak zikloaren jarraipen gisa goi mailako ziklo hauek gomendatu daitezke beste zentro batean:\nSareko informatika sistemen administrazioa.\n“Informatika eta komunikazioak” familian besteak beste.\nAurki ditzakezun lanbide nagusien artean, honako hauek azpimarra daitezke:\nEkipo informatikoak instalatzeko eta konpontzeko teknikaria.\nUrrutiko laguntzaile teknikaria (erabiltzaileen laguntza zentroetan).\nLanaldi partzialean lan egiten duten askok eta askok ikasten jarraitzen ohi dute.\nDBHko laugarren maila gaindituta izatea\nErdi mailako sarbide-proba gaindituta izatea\nTeknikari tituluren bat izatea; hala nola, LH1 teknikari laguntzailea, BBBko 2. Maila, REM edo baliokiderik\nEspediente akademikoaren 2 fotokopia (IKASGUNEko plataformatik ateratakoa), DBH, Erdi maila, Erdi Mailako Sarbide Froga agiriaren originala eta 2 fotokopia edo sarbiderako erabiliko den espediente baliokidea.\nData: 2022ko maiatzaren 9tik 27ra.\nD. Lanbide Heziketako erdi mailako zikloetarako onartuen zerrendan agertzeko irizpideak:\nMatrikularen kostea 100 eurokoa izango da.\n120 euroko 10 kuota ordainduko dira lehenengo urtean eta beste 10 kuota bigarren urtean iraila eta ekaina bitartean.


Pantxika Telleria: “Mugimendua gauza biziki intimoa da” — dantzan.eus\nHemen zaude: Hasiera › Hemeroteka › Pantxika Telleria: “Mugimendua gauza biziki intimoa da”\nPantxika Telleria: “Mugimendua gauza biziki intimoa da”\nTradizioaren alabak eta Euskal Herriko dantza sorkuntzari aire berria ekarri dioten koreografien amak ‘H’ proposamena dakar gure antzokietara.\nDonibane Lohitzunen 1972an jaioa eta euskal dantzari familia baten ondorengoa dugu Pantxika Telleria, Pariseko Kontserbatorioan 1986 eta 1990 bitarte zorroztu eta, urte hauetan guztietan inguratu duten askotariko eraginak jasotzen, probesten eta bere sorkuntzan txertatzen jakin duena.\n2001 urtean EiralE konpainia sortu zuenetik, tantaka heldu zaizkigu bere obrak: 2009ko azken hondarreko Otto, 2010ean Jon Mayak zuzentzen duen Kukai taldearekin batera osatutako Soka eta 2011ko Ninika dira azken aldiko ezagunenak eta zabalenak, hartzailego bat baino gehiago ukitzeko borondatez mimatuak denak; izan ume, gazte ala heldu.\nH lana han eta hemen mugitzen dabil orain, iragan iraileko Miarritzeko Maitaldia dantza jaialdiaren karietara ekarria. Arantxa Lannes, Jose Cazaubon eta Joxelu Berasategirekin batera, Pantxika Telleria bera ere aspaldiko partez taula gainera igo da Amaia Hennebutte idazlearen Himalayajavakaputazidiburrina (2012) testuan oinarritutako eta Ur Apalategiren Fikzioaren izterrak (2010) bilduma-liburuko Beste bizitza ipuinari egindako “ihardespen” modura planteatutako obra hau antzeztu, dantzatu eta kantatzeko.\nSarako Lur Berri aretora gonbidatu gaitu emanaldiaz gozatzera. Ideia ona eta kokapen ariketa hobea izan da, geroko hamar galderen erantzunak ulertzeko balio izan digun kontakizun zintzoa.\nZertaz ari da ‘H’?\nH haurra da, hemen da, heriotza da, humanitatea... gauza aunitz dira. Neska eta emazte baten istorioak kontatzen ditu, bizitzako bi fase desberdin.\nEuskal dantza tradizionaleko pausoak ikusi ditugu oso bestelako kutsua duen emanaldian tartekatuta. Zure koreografiek daramaten marka da, joera bat baino gehiago uztartzearena diot. Ze ekarpen egiten diote elkarri?\nMmm... kontziente naiz batzuk eta besteak ukitzen nabilela, baina ez nator guztiz bat hori nire berezko ezaugarritzat jotzearekin, ez delako hori kezkatzen nauena. Benetan interesatzen zaidana interprete bakoitzak ekartzen ahal duen barne-kolorea da, gibelean dagoen forma baino gehiago. Berdin zait klasikoa den, garaikidea, euskal dantza... teknika edota hizkuntza baten edo bestearen bitartez taulara azaleratzen ahal dugun gizatasunak arduratzen nau, erraietako aberastasun organiko horrek.\nDiziplinak bai, nahasten dituzu: antzerkia, musika, dantza... zergatik eta zertarako?\n11 urte daramatzat koreografien munduan, eta konturatu naiz keinu aldetik lehen askoz ere lan hiztunagoak egiten nituela eta pixkanaka garbitzen joan naizela, beharrezkoa ez zena baztertzen. Guztiok gara gai pixka bat denetarik egiteko eta diziplina desberdinak nahaste horretan bereziki interesgarria atzematen dut interpreteak, bere betiko teknikatik aterata eremu berri batera ekartzean, berreskuratzen duen hauskortasuna. Ez baitzaizkit gauza blindatuak gustatzen.\nZerbait modu intentsiboan landu ordez, zergatik ez gure ahultasunekin eta horien aurrean ditugun erantzunekin jolastu?\nZure hitzetan irakurri dut dantza gizakiaren berezko gaitasuna dela. Oraintxe, hau irakurtzen, asko bere burua dantzan imajinatzen ariko dira eta irribarre eginda pentsatuko dute berezko-berezkoa ez dela...\nBa bai, bada. Begira, koreografo gisa nire publiko kuttuna edo, margolariaren metafora erabiliz gero, nire kolore kuttunak sei urte bitarteko haurrak eta 50 urtetik goitiko helduak dira, gorputza ezin dutelako teknika baten gibelean gorde. Eta lanerako nahiago ditut teknikaren desegituratzea onartzen duten dantzari profesionalak. Gaitasuna denok dugu, baina gero eskubidea dugu, baita ere, erakusteko ala ez, gauza biziki intimoa baita mugimendua. Askotan, gainera, ohartu gabe ere dantzan ari gara eta horrek dit emozio handiena sortzen.\nNoiz gertatzen da hori?\nKafe batean edo leku publiko batean jarri eta jendeari begiratzen badiozu, sekulako dantza ikusiko duzu, espazioetan izugarrizko koreografiak osatzen ditugu besteekiko: ukitu, ez ukitu, modu bateko edo besteko kontaktuak, batzuek itxura alaia dute, besteek tristea, maitaleak ikusten dituzu... zuk zeuk ere zure pelikula osatzen duzu buruan... gizakia da, azken batean. Inspirazio-iturri handia da niretzat, gero eta gehiago, zinema; eta Lars von Trier-en filmetan, adibidez, ikus daiteke ez duzula kasik ezeren beharrik gizakiaren esentzia hori proiektatzeko.\nDantzak mundu ikuskera jakin bat dakarkigula ere esan izan duzu.\nDantza bizitzarekin lotzen dut, hiltzen garelarik ez baitugu gehiago mugimendurik sortzen. Eta dantzak istanteekin atxikitzen gaitu era berean, uneetan zentratzen gaituelako. Egunerokoan, gure mugimenduak itogarriak dira, beti gabiltza martxan jarri eta abiatu behar horretan; dantzak, aldiz, niri behintzat, distantzia bat ematen dit, eta begi berriak. Nire gorputza dantzari imajinatzen dudalarik, atsegina datorkit.\nMintegi asko antolatzen dituzu umeekin eta pentsatzen dut horietan nabarmen jabetuko zarela gorputz adierazkortasunaren onura hauetaz eta potentzialaz. Zer sumatzen duzu?\nGauza ezberdin asko ikusten ditut. Azkainen aritzen naiz modu iraunkorrean, baina baita ere puntualki Borgoinan, Bretainian, Biarnon, Hego Euskal Herrian... eta nabaria da nola espazio ezberdinek dituzten gorputza erabiltzeko manerak marrazten, ez baita ber gauza Oreretan ala Azkainen bizitzea, erritmoak desberdinak dira. H proiektuarekin, bestalde, esperimentazio bide bat zabaldu dugu ikusteko nola arnasketak eta gure ahotsak ere baldintzatzen duten mugimendua.\nNola planteatzen dituzu saio hauek?\nTira, denok ditugu bi hanka, bi beso, buru bat eta enbor bat, baina mintegi eta ikastaroetan horiei teknika bat ezartzea baino nahiago izaten dut gutako bakoitzak dakarren harribitxia atzematea. Urte luzez izan naiz dantza irakaslea: pausoak eta mugimendu zehatzak irakatsi ditut... baina orain beste zerbait bilatzen dut. Jendartearen bortizkeria pairatu dutelako bereziak diren haurrekin ibili izan naiz adibidez, eta saiatu naiz haientzat dantza bilakatzen esparru bat non espresatzen ahal diren bizkar gainean daramatzaten motxilak alde batera utzita eta taldearen indarra sentituta.\nIruditzen zaizu hezkuntza arautuak merezi bezainbesteko tartea gorde duela dantzarentzat eta, oro har, arte eszenikoentzat?\nBeharbada, dagoena ez da nahikoa, baina ez dut uste hezkuntza denik arteari sartzen utzi ez diona, artiston ardura ere izan da ez nahastea. Noski, bikaina izango zen tarte handiagoa eskuratzea, baina ez edozein preziotan. Arteari ezin zaizkio ateak ireki oraino hezkuntzak erabili duen ongi/gaizki sistema horren baitan. Gu beste plano batetik gatoz eta, maiz, polita izaten da nerabeen erreakzioa ikustea ulertzen dutelarik gu ez goazela eurak ebaluatzera, ez goazela puntuazio bat ematera baizik eta bakoitzak barruan duena ateratzera; nork berea adieraz dezan nahi dugu. Hortaz, hurbilpena bai, baina poliki eta kontuz egin behar dugu.\nHezkuntzaz ari garela, Euskal Herrian Arte Eszenikoen Goi Mailako Eskola bat sortzearen aldeko komunikatua ezagutu genuen urtarrilean, sektoreko eragile askok sinatua. Beharra badago?\nBeti dago beharra –barrez–, eta mugaren bi aldeetan errealitateak oso desberdinak direnez, gustura ikusiko nuke halako eskola bat Hegoaldean. Nik kanpora joan behar izan nuen, Parisera; gogorra izan zen baina bultzada eman zidan...\n...zuen belaunalditik artista bikainak atera ziren, baina garestia izan zen ordaina, ezta? Ez omen duzu horrelako esperientziarik nahi alabarentzat.\nEz. Pariseko Kontserbatorioa klasikora bideratua zen biziki, oso zorrotza zen. Justu ni handik atera eta gero hasi zen garaikidera irekitzen eta esango nuke geroztik artista borobilagoak atera dituztela. Dantzari dagokionez, alderdi tekniko diziplinatua gorde bai baina zubi asko proposatzen dituzte orain, eta hobe da horrela. Eskolako azken mailan dabiltzanek, gainera, talde bat eratzen dute zirkuitu profesionalean mugitzen hasteko, eta hori zinez interesgarria da, behar-beharrezkoa delako publikoaren aitzinean aritu eta trebatzea; orduan bilakatzen baitzara interprete, ez lehenago. Obrekin ere ber gauza gertatzen da: hamar edo hamabost emanaldi egin dituzularik hasten dira benetan forma hartzen. Uste dut metodologiarako kontuan hartzeko aspektua dela hori.\nEta edukiei dagokionez? Zer irakatsi beharko luke gure balizko eskolak?\nIrekia izan beharko luke, eta interdiziplinarra, nahiz eta beti iritsiko den momentua teknika batean sakontzeko. Irakasle talde iraunkor bat eduki beharko luke baina beti mundu osoko eragin, ikasle eta profesional berriak jasotzeko prest, master classen bitartez adibidez. Garrantzitsua da, baita ere, publikoarekin bat eginda sortzea. Hau da, ni gaur egun eta hartzaileengandik gertu bizi den artista naiz eta ikusten dut batzuetan goi mailako eskolek sortzen dituztela obra erabat deskonektatuak, betiko hamar katuekin funtzionatzen dutenak eta, aldiz, hurbileko publiko arruntarengana iristen ez direnak. Bihurtzen zara zerbait arras moztua bizitzatik.\nEta gainera zaila da horretatik bizitzea...\nBai, eta H sortu dugu jakinda ez dugula aunitz salduko, garbi da. Ez da proposamenaren arazoa, merkatuarena baizik. Jendeak dantzara hurbildu nahi du goxoki batzuen ikustera, jendeak orokorki eztiki hunkitua izan nahi du. Eta horri begira sortzeak ekartzen ahal ditu obrak non panpin batzuk ikusten ahal dituzun mugitzen, baina barnekotasunik gabe. Hortaz, zaila da publikoarekin bat joatea baina aldi berean nortasunik gabeko zurrunbiloan ez erortzea. Oreka bat bilatu behar da nonbait.\nBelauneko lesio batek aldendu zintuen Pariseko Kontserbatoriotik. Inoiz pentsatu al duzu zer gertatuko litzatekeen zure ibilbidearekin halakorik ez balitz?\nEskerrak gertatu zen... –barrez– zinez esaten dizut. Parisera joateko babesa eduki nuen etxean, nerabea nintzen, hobetzen ari nintzen... baina ez nintzen uros. Lesioak aski bortizki atera ninduen handik eta beste nonbait kokatu ninduen bizitzan: berriz Euskal Herrira, berriz ikasketetara, ahantzitako euskara berreskuratu nuen orduan, euskal dantzari lotu nintzen berriz, garaikidea ezagutu nuen eta... buff! Mundu bat ireki zitzaidan. Kontserbatorioko bi lagun Pariseko Operako Balleteko izarrak dira orain, baina ez dute batere nortasunik dantzan. Beste batzuk Nederlands Dans Theater-en dabiltza... honetan bai, gustatuko litzaidake ibiltzea... Hala ere, bada gauza bat betidanik oso argi eduki dudana: ene haurrak Donibane Lohitzuneko ikastolara eramango nituela, eta zaila izango zen hori hain urrutitik kudeatzea –barrez–.\nBelauna osatu bitarteko etenaldi hark balio izan zizun konturatzeko koreografia zela benetan betetzen zintuena. Zein izan zen seinalea?\nUlertu nuen gehiago erakartzen ninduela talde bat koordinatzeak, nire ideiei forma emateak, interprete egokiak bilatzeak... dantzaria zarelarik beste esparru batzuk bizitzen dituzu, baina ez dituzu giltza horiek. Dena dela, txiki-txikitatik –barrez–, gurasoak, aitatxi-amatxi eta izeba-osabak aspertuta nituen muntatzen nituen emanaldiekin: fitxak egin, musikak hautatu... eta ez naiz aldatu, horretan jarraitzen dut...\n...horretan eta, 2001az geroztik, gainera, EliralE konpainia zuzentzen.\nEz nuen ulertzen nire burua koreografo gisa nirea ez zen beste konpainia batentzat, nahiz eta Parisen nintzelarik egin nituen obra solteak. Zurekin iraupenean lan egiten ez duen jendea koreografiatzea interesgarria da baina baditu bere mugak, batez ere lortzen ahal duzun sakontasunean. Nik behar nuen zerbait iraunkorra, nahiz eta dantzariak mugitzen diren, giro jakin bat eta gauzak egiteko manera jakin bat babestu behar duzu. Ez baikara ari soilik emanaldien momentuaz, baizik eta gibeleko guztiaz. Badago hor sentsibilizazio ariketa bat, zure ikusmoldea inprimatzea bezalakoa, eta hori ez duzu lortzen ahal egiturarik gabe.\n‘H’ proiektu berri honetan dantzatu ere dantzatzen duzu, ordea.\nBai. Zuzendaritzan zarelarik, beti bakarrik zara eta, horregatik, taldearen parte sentitzeko egin dut. Eta bestetik, Joxelu Berasategirekin badut konplizitate handia eta ikusi dut bera, nahiz eta adinean aurrera egin, gauza izan dela bere gorputzari, gizontasunari eta interpretazioari jarraipena emateko. Eta, hara, gogoa ukan dut nik ere ber gauza egiteko. Bakarrik gazteagoek dantzatu behar al dute?! Joxeluren pertsonaiak emazte heldu bat eskatzen zuen eta pentsatu nuen: “ni naiz”. Fisikoki gogorra izan da, eta ez da batere erraza izan kanpoan eta barruan egotea, horrek taldeari eragin dio, baina asko lagundu didate. Ez naiz pieza guztietan igoko, ez baita nire lekua; baina banuen erronka txiki hori.\nAmaitzeko, kultur arloko guztientzat ardurazkoa beharko lukeen baieztapen bati buruz galdetuko dizut: euskal kultura folklorizatuegia dago. Zer du egiatik eta zer gezurretik?\n–Isilunea– Uauuu! Judiziotan sartzeak kezkatzen nau, gainera ezin da dena zaku berean sartu, baina egia da, bistan da, Iparraldean bezala Hegoaldean ere, biziki folklorizatua dela gure kultura, nahiz eta manera desberdinetan izan. Folklore plano horretan daudenengana jo behar dugu erakargarri izan gaitezen; batzuetan lortzen dugu, eta haien energia birbideratzen dugu. Dena dela, banuen yoga irakasle bat esaten zuena “beti gara new age norbaitentzat”. Ba, hara, uste dut beti izanen garela new age norbaitentzat eta folklore beste norbaitentzat.\npantxika telleriaren kuttunak\nFilma: Dogville (Lars von Trier, 2003).\nLiburua: Joaldun eta Kaskaro (Thierry Truffaut, 2012).\nAbestia: Demasiado corazon (Willy DeVille, Where Angels Fear to Tread, 1983).\nKolorea: Hori bero bat.\nLeku kuttuna: Donibane Lohitzuneko badia.\nAmets bat: Lo egitea.\nMiresten du: Amatxi. Orain gutxi hil zen.\nArgazkiak: Galder Izagirre


Irekia Eusko Jaurlaritza - Gobierno Vasco :: Ertzaintzaren lan-baldintzak arautzen dituen erabakiaren bigarren aldaketari buruzko Dekretua onartu da (Gobernu Bilera 2018-11-20)\nErtzaintzaren lan-baldintzak arautzen dituen…\nEusko Jaurlaritzak, Segurtasun Sailak eskatuta, onartu du Ertzaintzako langileen lan-baldintzak arautzen dituen erabakiaren bigarren aldaketari buruzko dekretua.\nOnartutako dekretua Ertzaintzako langileen Negoziazio Mahaian Segurtasun Sailak eta Erne eta Esan sindikatuek lortutako akordioaren emaitza da. Negoziazio Mahaia 2018ko ekainaren 6an bildu zen, Brigada Mugikorra Modernizatzeko Planaren eta Zerbitzu Aktibo Modulatuaren inguruan jarduteko.\nAkordioa 2019ko urtarrilaren 1etik aurrera aplikatuko bada, beharrezkoa da Gobernu Kontseiluaren onarpen zehatza eta formala.\nAkordioak eragina du, batik bat, Brigada Mugikorreko Unitatean eta adinaren arabera modulatutako zerbitzu aktiboaren erregulazioan.\na) Brigada Mugikorreko Unitatea:\nBrigada Mugikorra modernizatzeko planaren barruan, atal klasikoa eta laguntza-atala bateratzeari ekin zaio, eta, horretarako, Unitateko lanpostuen egitura aldatu da, egitura bakarrak edukitzeko eta lana premia berrietara gehiago egokituko den moduan antolatu ahal izateko. Halaber, lanpostuen gehieneko iraunaldia erregularizatuko da, Unitate horretako langileak berritzen direla bermatzearren.\nBrigada Mugikorra Modernizatzeko Planak honako aldaketa hauek ekarriko ditu:\nUnitatearen ordutegi-erregimenaren, lan-zikloen, lanaldiaren eta entrenamendu-jardueren erregulazio berria:\nEguneko 42 euroko produktibitate-osagarria aitortzea, gehienez 24 egunetarako eta urtean gehienez 1.000 euroko zenbatekoarekin, Brigada Mugikorreko berehalako erantzuneko zerbitzuei dagozkien zereginak egiteagatik.\nLan-asteetako plangintzaren barruan, entrenamenduko 16 jardunaldi egitea programatuko da. Entrenamendu horiek egin eta ebaluatu direla ziurtatuta, eguneko 37,5 euroko produktibitate-osagarria sortuko da, urtean gehienez 600 euroko zenbatekoarekin.\nBrigada Mugikorraren ordutegi-erregimenean lan egiten dutenek 180,5 orduko oporraldia izango dute.\nLauhileko produktibitate-osagarria aitortzea —osagarri horren zenbatekoa absentismo-tasa jakin batzuk ez gainditzearen mende egongo da—.\nDekretu berriak zenbait aldaketa hartzen ditu aintzat adinaren ondorioz zerbitzu aktiboa betetzeko modulazioari buruzko tituluan.\nb) Adinaren arabera modulatutako zerbitzu aktiboa:\nAdinaren arabera modulatutako zerbitzu aktiboa jasotzen da urriaren 9ko 194/2012 Dekretuan, eta ahalbidetzen du Ertzaintzako langileek, fakultatiboen eta teknikarien eskalako langileek izan ezik, zerbitzu aktiboa modulatzeko aukera izatea, betiere aurreikusten diren adinak eta gainerako eskakizunak eta baldintzak betetzen direnean.\n56 urtetik 55 urtera jaitsi da adinaren ondorioz zerbitzua betetzeko modulazioa aitortzeko adina, eta urtean 24 ordu gutxiago lan egingo da.\nAdinaren ondorioz zerbitzuaren modulazioa aitortzen zaien unitateetako langileei esleitzen zaizkien funtzioei buruzko atalak idazketa berria du.\nGau-txandako lanaz liberatzeari dagokionez, 55 urterekin zerbitzu aktibo modulatura modu boluntarioan sartzen diren langileek gaueko txanda ere egiteko konprimisoari 59 urte bete arte eutsi beharko diote.\n2019ko urtarrilaz geroztik, 56 urterekin zerbitzu aktibo modulatura sartzen direnek gaueko ordutegiko lanaz salbuesteko aukera izango dute. Kasu horretan, hurrengo urteetan, 59 urtera arte gaueko lanak egiten jarraitzearen aldeko hauta egin ahal izango dute —eguneko 49 euroko produktibitate-osagarria jasoz— edo, urtero, haien aukera hautatu ahal izango dute —kasu horretan produktibitate-osagarria eguneko 35 eurokoa izango da—.\nZerbitzu aktibo modulatuko ordezko langileek gaueko txandan lan egiteak eguneko 49 euro produktibitate-osagarria jasotzeko eskubidea sortuko du.\nDekretu Proiektuaren azken xedapenak ezartzen duenez, 2019ko urtarrilaren 1ean jarriko da indarrean.


Bidalketak - Lixoné\nBidalketak nora egiten dira?\nMomentuz, online dendaren bitartez Penintsulan saltzen dugu. Gainontzeko Espainia eta beste herrialdeetarako info@cosmeticalixone.com-ekin harremanetan jar zaitez.\nZein da bidalketa-gastuen zenbatekoa?\nBidalketa-gastuak doakoak dira baldin eta eskariaren zenbatekoa 35 € baino gehiagokoa bada. Zure Erosketa-Orgatxoan automatikoki kalkulatzen da eta uneoro jakingo duzu hau ordaindu behar duzun.\n* Penintsulara bidalketa:\nBidalketa gastuak 5 €-takoa izango da, zure eskaria ez bada doako bidalketaren baldintzetara lotzen.\n* Penintsulatik kanpoko bidalketa-gastuak:\nBidalketa-gastuak zenbait faktoreren menpe daude: pisua, bolumena, bidalketarako tokia eta produktu(ar)en zenbatekoa. Beraz, eskaria zuzenki info@cosmeticalixone.com helbidean bideratu behar da.\nErosketa noiz iritsiko zait?\n48-72 ordutako epe batetan (2016ko abenduaren 20tik 2017ko urtarrilaren 9ra bitarte izan ezin, non epea 5-7 lanegun bitartera luzatzen den). Eskarien izapidea astelehenetik ostirala bitarteko 12:00ak arte da (jaiegunetan ez). 12:00etatik aurrerako eskariak hurrengo egunean izango dira tramitatuak. Kontutan izan behar da epeak, festa lokal edo nazionalengatik, aldatuak izan daitezkela. Eta gogora ezazu, ordaintzeko modua bezala banku-transferentzia aukeratu baduzu, bidalketaren izapidea ez da egingo banketxearen aldetik transferentziaren baieztapena eduki arte.\nEskari bat nire bezero-datuekiko ezberdina den helbide batetara bidali behar dut, posible al da?\nBai. Erosketa-prozesuan zehar bidalketa-datuak eskatuko zaizkizu. Besterik adierazi ezean, zure bezero-fitxan adierazi zenuena azalduko da, baina hauek eskari bakoitzean alda ditzakezu, hala nahi baduzu.\nEskari bat egin dezaket eta enpresa baten datuekin fakturatu?\nEz dago inongo arazorik, baina kasu honetan enpresa bezero berria bezala izen eman behar duzula kontutan izan, oraindik alta hartuta ez badago, eta eskaria enpresa honetako kontuarekin egin beharko duzu. Modu honetan, automatikoki enpresako datuekin fakturatuko da.\nEskaria egiten dudanean, faktura jasoko dut?\nEskariarekin batera faktura eransten da, hala nahi baduzu, faktura posta-elektronikoz bidal diezazukegu PDF formatoan zure bezero-fitxan adierazitako helbidera.\nEntrega-ordu jakin bat zehaztu dezaket?\nErosketa-prozesuan zehar, nahiago duzun ordutegia zehaztu dezakezu “garraio-agentziarentzako oharrak” dagokion laukian. Dena den, ezin dugu bermatu ordutegi zehatzetan egingo denik entrega, mezularitza-enpresek aurrez zehaztutako eta aldatzerik ez dituzten ibilbideak bait dituzte, adibiez, zona batetatik goizetan pasatzen badira, arratsaldeko ordutegian entrega egitea oso zaila izango da. Kasu hauetan hoberena entrega egiteko helbide ezberdin bat zehaztea da, ordutegiarekin arazorik ez duzun tokia.


AHAZTUAK 1936-1977 / OLVIDAD@S 1936-1977: JUSTIZIA EGITEKO BIDEAK ZAILDU DITU AUTOAK, SENIDEEN USTEZ\nJUSTIZIA EGITEKO BIDEAK ZAILDU DITU AUTOAK, SENIDEEN USTEZ\nFrankismoaren aurkako auzia bertan behera uzteko Espainiako Auzitegi Nazionaleko epaile Baltasar Garzonen erabakiak hoztu egin du 1936ko gerrako biktimen senideek izan zezaketen itxaropena. Auzitegi Nazionalean salaketak jarri zituzten senideak, eta memoria historikoaren elkarteak ordezkatzen dituen Fernando Magan abokatuak argi dauka epaitegien bidetik, edo estatu botereen bidetik, nolabait konpondu beharko dela arazoa: «Honek ezin du berdinetan jarraitu; gizarteak, kaltetuek eta biktimek ezin dute zalantza eta segurtasun gabezia honetan egon».\nGarzonen autoa aztertzeko patxada eskatu du Maganek, baina ezustekoa hartu duela aitortu du. Orain ez du argi zer gertatuko den auziarekin: «Hau mordoilo juridiko bat da; prozedurari, analisiari eta edukiei buruzko arlo juridikoko gatazka handia dago». Garzonen erabakiak zaildu egingo du bide judiziala, Maganen ustez: «Egunetik egunera, korapilatsuagoa da bide judiziala, baina nonbaitetik etorri beharko du argitasun pixka bat». Lurralde auzitegiek hartu beharko dute ardura, Maganek dioenez: «Uste dut salaketa guztiak lurralde auzitegietara doazela. Hildakoen zerrenda guztiak ere hara joango dira eta adituek osatu egin beharko dituzte». Maganek ez du oraindik autoa osorik aztertzeko astirik izan: «Hau guztia oso ondo neurtu behar da. Ikusiko dugu nahikoa den lurralde auzitegietako bidearekin».\nHari mutur gehiago auzibidean\nOrain artean senideen elkarteek auzitegian salatu ez duten beste arazo bat azaleratu du Garzon epaileak azken autoan, desagertutako haurrena. Izan ere, frankistek hainbat haur kendu zizkieten gerrako galtzaileei. Maganek nabarmendu du haur haietako batzuk bizirik daudela eta, beraz, auziak beste bidebat har dezakeela mutur horretatik.\nNafarroako fusilatuen senideen elkarteko Joseba Ezeolazak zorrotzago kritikatu du Garzonen erabakia: «Hau egiteko ez zegoen hainbesteko zalapartaren beharrik. Bidegabekeria bat da. Oso iritzi txarra daukagu Garzonen erabakiaz». Errepresioa orokorra izan zela eta, hortaz, frankismoa epaitzeko arrazoiak «sobera» daudela uste du Ezeolazak.\nGorpuak hobietatik ateratzeko lana nabarmendu du, hala ere, Ezeolazak: «Hori da garrantzitsuena. Guk gorpu bat senideei ematen diegunean, ez gara arazo pertsonal bat konpontzen ari, arazo kolektibo bati ari gara aurpegi ematen». Ezkabako gotorlekuaren (Nafarroa) egoera aipatu du: «Duela urtebete sei gorpu eman genizkien senideei, eta Gobernuaren diru laguntzarekin egin genuen, eta orain horrela egotea surrealista da».\n«Behintzat», lan horrekin jarraitzeko eta epaiketak lurralde auzitegietan jarraitzeko «atea zabalik» utzi du Garzonek, Ezeolazaren esanetan, eta ez dutela etsiko adierazi du: «Gure eskuetan dauden bide judizial eta politiko guztiak erabiliko ditugu, eta lurralde auzitegiek beren lana egiten ez badute, nazioarteko auzitegietara joko dugu».\n«Pena eman digu», adierazi du Ahaztuak 1936-1977 elkarteko Martxelo Alvarezek, «jende askok itxaropen handiak zituelako, eta haientzat zaplateko baten modukoa izan delako». Alvarez ez da sobera harritu Garzonen erabakiarekin: «Hasieratik esan genuen Garzonen autoa txalogarria zela, baina orain arte bizirik iraun duen zigorgabetasun eredua erakusten zuela; ez da posible 2008 urtean egotea eta, oraindik, desagertuen zerrendak egin gabe egotea».\nHainbat hilketaren erantzuleak zigorrik gabe uzteko erabakia egon da indarrean Espainian, Alvarezen ustez. «Horren aurrean, familiek, biktimek eta gizarteak egin duten lanarengatik egon da bizirik gaia, ez epaileek, fiskalek eta politikariek egin dutenagatik», Alvarezen esanetan. PSOEk eta Espainiako Gobernuak zigorgabetasun eredu horri eustea erabaki dutela uste du Ahaztuakeko kideak. «Guk ez dugu etsi, espero ere, ez genuelako gauza handirik espero», nabarmendu du Alvarezek. Bide judiziala trabatuta ikusten du, baina orain artean bezala lanean jarraituz gero, «indar egiten bada», aukera hori berreskuratzeko modua ikusten du.\n(Berria. 08 / 11 / 19)


Sorkun: "Prestigioak eta halakoek nazka ematen didate" — Gaztezulo\nSorkun: "Prestigioak eta halakoek nazka ematen didate"\nSorkun: "Prestigioak eta halakoek nazka ematen didate" https://www.gaztezulo.eus/albisteak/sorkun-quotprestigioak-eta-halakoek-nazka-ematen-didatequot https://www.gaztezulo.eus/albisteak/sorkun-quotprestigioak-eta-halakoek-nazka-ematen-didatequot/@@download/image/2011338550sorku_1361534292.jpg\nBere ibilbidean pilatutako kanta zaharrekin errepertorio akustikoa osatu zuen duela hilabete batzuk, eta, puskak bizkarrean hartuta, plazaz plaza dabil, plazaz plaza segitzen du.\n"Nazkauta" zegoela kantatzen zuen Sorkuek 17 urterekin Kashbaden hasi zenean, eta, ia nahi gabe, Euskal Herriko oholtza guztiak zeharkatu zituen. Uzkur, lotsati, herabe hasi zen, oholtzan aurpegia ere erakutsi nahi ez zuela, baina, pittinka, bere tokia egin du euskal musikaren mundu txiki eta zailean. Ez da harritzekoa: besteekin nekez nahasiko duzun ahotsa dauka, doinu berezikoa, harriak ere hunkitzeko gai dena. Errenteria-Oreretako Beraun auzoan jaio eta hazi zen, erlauntz gisako dorre handi horietako batean, hiri-bazterrean. Eta nortasuna ere halakoa du, kastakoa, ezin gobernatuzkoa, matxinatua. Ez daki isilik egoten, ez du isilik egon nahi. Ez du, ordea, norabiderik gabe sugeak botatzeko joerarik. Ongi aukeratzen du zerk mintzen duen, eta hantxe jartzen ditu hitzak eta garrasiak. Jada ez da 17 urteko neskatila hura. Bizitza begien aurrean azaltzen zaio, bere krudeltasun handian, eta ezin du beste aldera begiratu. Zaila da, oso zaila, musikaz eta musikan bizitzea, profesional izatea, han-hemenka lanetik lanera alderrai ibili ordez. Borroka horren aurrean, ordea, ez du amorerik eman, eta ez du amorerik emateko itxura ere. Bidelagun ditu Tanausu Santana baxua, Juanma Urriza bateria eta Gorka Sesma gitarra.\nAldaketa askoko garaian nago, sakon samarra\nnorabide baten bila nabil. Uste dut egiten dudan musikan nabaria dela hori, hark daukan soinuan.\nHorregatik ari zara blues abestiak kantatzen?\nBlues kantak gutxi dira, lauzpabost, eta horrek kutsu bat ematen dio, baina orain taularatzen ari naizen errepertorioa nire ibilbideari egindako gainbegiratua da, bai Kashbadi dagokiona, bai neuk bakarka egindako hari ere. Guztien artean intimoenak eta akustikoenak hartu ditut, hori egia da.\nEsan duzu aldaketa garaian zaudela, baina zu ez al zara beti oso aldakorra izan?\nBai, hala da, asko aspertzen naiz bestela, eta, egiaz, gauza asko gustatzen zaizkit; gustura egingo nuke, adibidez, bossa nova errepertorio bat, eta uda osoa emango nuke hura kantatuz, edo jazz errepertorio bat, zer dakit nik\ntangoak ere kantatuko nituzke!\nEz ote da ezerk ez zaituela benetan asetzen?\nEz dakit, egia da beti nabilela korrika, beti presaka, beti aurrera. Gainera, badut sentimendua ez dudala oraindik disko biribilik egin, benetan beteta utzi nauena, beti aurkitzen baitut non hobetua. Batzuetan gertatzen zait gerora konturatzen naizela hitz haiek ez zirela kanta jakin baterako aproposenak, edota melodiaren bat eskasa dela, edo zuzenean kantaren batek ez duela nahikoa indarrik\noso zaila naiz konformatzen, eta oso-oso estu hartzen dut neure burua.\nGainera diskoek badute zera bikoitz hori: alde batetik etxean edo autoan entzutekoak dira, baina bestetik zuzenean ere defendatu behar dira, eta agian biak uztartzea ez da erraza, ezta?\nZalantzarik gabe, bai. Begira nire azken errepertorioari: disko batean ongi emango luke agian, baina zuzenean ezin duzu edozein tokitara eraman\ntxozna batean, adibidez, harrera zaila izango luke, hain da lasaia, eta zer esanik ez herrietako jaietako plazetan, non ohituta baikauden rock tankerako gauzak entzuten. Niretzat horixe zen erronka: zer gertatuko litzateke 'zirkuitua' bolada batez utziko banu, hasiko banintz antzoki txikietan eta halakoetan jotzen, baita, zergatik ez, entzuleak eserita dauden tokiren batean\ngai izango ote nintzateke entzuleak lotzeko, haien arreta neureganatzeko? Eta horixe ari naiz esperimentatzen une honetantxe. Banuen gogoa gelditasunetik barruan dudana emateko, kantuaren bidez, badakizu, artifizio gabe, modu batean non trikimailuak alferrik diren, zintzotasunez, eta abar. Ukabila goratuz eta bi gitarra elektriko distortsionaturekin entzuleak dantzan jartzea badakit zer den, ez da horren zaila, baina oso bestelako kontua da ia bilutsik jendea ez aspertzea, ezta?\nZergatik diozu bilutsik?\nBa horixe sentitzen dudalako formatu honekin. Etengabe nago bilutsik. Imagina ezazu: zale izan ditudanak rocka egiten ezagutu naute, eta, halako batean, Robert Jonhsonen kanta batekin aurkitzen naute, pasa den mendeko morroi beltz bat bluesak kantatzen zituena\neta kanta horietan badira segundoak, oholtzan amaiezinak direnak, non isiltasuna besterik ez den entzuten! Une horretan zu eta ikusleen artean ez dago ezer ere, zu zeu besterik ez, oskolik gabe.\nUne horretan jendearen zurrumurrua entzungo duzu, beste puntan norbaitek uzten duen basoa, pausoak\nBatzuetan norgehiagoka irabazten duzu, eta beste batzuetan ez. Batzuetan hasieratik harrapatu dituzu sabeletik, eta doinu bakoitzari erreparatzen diote, musikaren ñabardura guztiei, eta beste batzuetan ez dago modurik, ez duzu bidea aurkitzen, jendea ez da isiltzen. Nolanahi ere, nik ez dut inoiz isiltasunik eskatu, ez nuke inoiz halakorik egingo, ze hain justu horixe da erronka: zuk lortzen baduzu bere lagunarekin hizketan ari den mozkor hura isilaraztea eta zu entzutea, irabazi duzu, ongi ari zara, bestela\nGarai batean, hasieran bereziki, oso-oso lotsatia zinen oholtza gainean, askatzea oso nekeza egiten zitzaizun; nolakoa zara orain?\nLehen kontzertua oroitzen dut, Lezon izan zen, Txerrimuñon, eta kontzertua entzuleei bizkarra emanda egin nuen! Izu handia sentitzen nuen, eta hala ibili nintzen laupabost urtez. Gero Fermin Muguruzarekin hasi nintzen, eta lehen biran asko askatu nintzen, oholtza gainean ez bainuen batere ardurarik sentitzen. Bera zen protagonista. Hala ere, une honetan bertan ari naiz deskubritzen oholtza betetzea ez dela mugitzea bakarrik. Oraingo formatuan, esaterako, ezin dut saltorik egin, bestelako baliabideak behar ditut, eta oso zaila da. Bularra da horretarako garrantzitsua, antzerkian bezala. Hemen ere, batzuetan irabazi egiten duzu, eta besteetan ez. Batzuetan gertatzen zait gutxika gogortzen hasten naizela, eta azkenerako apenas mugi naitekeela. Sarritan gertatzen da ikusleak ere lotsatuta daudela, haiek ere ezeroso, eta, zeuk kutsatzen eta askatzen ez badituzu, haiek lotsarazten zaituzte, kutsatu egiten zaituzte. Gutxitan gertatzen da hori, hala ere: erabateko porrota da.\nMusikaren barruan oso gutxi jarri zaizu zuri auzitan; den-denek esten dute kantari aparta zarela, ia ezinezkoa dirudi aurkakoa entzutea, baina zu beti ari zara zure burua auzitan jartzen.\nBesteei ere nekez gertatuko zaie norbait hurbiltzea eta esatea: "Txo, ez duzu honetarako balio", ezta?\nHorrelakoetan ohikoena isiltasuna izaten da, edo zurikeria\nbeharbada banaiz estimatua, baina, beste alde batetik, leporatu izan zaidana hain justu aldakorra izatea izan da.\nEta horrek zugan eraginik ba al du?\nBai, jakina. Baina ezin dut saihestu, halakoa naiz. Egindako disko guztiak izan dira niretzat erronka zintzoak: saxo baritonoa nahi nuen garai batean, eta hura hartu nuen; elektronika eta erritmo gogorrak nahi nituen gero, eta haiek bilatu nituen\nguztiak izan dira benetan garrantzitsuak niretzat. Bizitzan gauza guztiekin gertatzen zait, etengabe ari naiz bilatzen eta bilatzen. Hutsune handia behar du nire barruan, edo halako zerbait!\nOso estu hartzen duzu zure burua?\nOso! Kashbaden 17 urterekin hasi nintzenetik, ahoa ireki orduko ari naiz esaten dudan hori zalantzan jartzen. Halakoa naiz. Egin ditudan diskoekin ere, berdin: urtebetez jartzen naute bero, baina gero haietaz nekatzen naiz, eta asko kostata berreskuratzen dut haiekiko maitasuna. Kritikaren bat egiten didatenean, horrexegatik, esaten dut: "Lasai, zuk hau esan orduko neuk neure buruari ehunka bider esan diot!".\nSalvador Dalik esan omen zuen: "Ez ezazue perfekzioaren beldurrik izan, ez baituzue sekula lortuko".\nBai, alferrik da jainkoak garela pentsatzen ibiltzea, horregatik egin ahal izan dut neure bidetxo hau, une bakoitzean jakin dudalako nire buruarekiko onberagoa izaten, ez hain estu hartzen. Baina energia handia behar izaten dut horretarako. Nolanahi ere, harro nago 17 urte hauetan egindakoaz, akatsak barne. Ez da beti erraza izan.\nZalantza da sorkuntzaren arerio handienetakoa, ezta?\nBai, eta horregatik asmatu behar da nor bere burarekin ez hain gogorra izaten, ze bestela gerta dakizuke disko batekin bost urte ematea, eta hori benetan tamalgarria da, besteak beste, bost urteren bueltan zure kantak higuingarriak egiten zaizkizulako, eta, hala bada, hobe haiek grabatuta izatea, bestela jai daukazu: grabatu gabe geratuko dira betiko.\nOutsider samarra zara, ez zaude inolako talde edo 'klan'-etan, ezta?\nKartela osatzeko orduan zailtasunak izaten ditut, adibidez, nire tankerako talde gutxi dagoelako. Oso talde gutxirekiko sentitzen dut identifikaziorik.\nNork bere kartela osatzen al duzue?\nEz beti, gehienetan kartelkide bat bilatuko dizute antolatzaileek (aproposa baderitzote); baina beste batzuetan zeu zara bila ibili behar dena, jaialdia zure ekimenez izan delako, eta orduan nabaritzen da gehien zure tankerakorik ez egotea. Buila egiteko jende asko dago, baina beste doinuetarako\nHalako egoera batean suertatzen naizenean, esaten dut: "Uau! Zeharo joaten zait burua!", baina sentimendu hori oso gustuko dut.\nBaina gero horrek badu prezio bat, bakardade hori, ezta?\nTira, ez pentsa. Orain Baga Biga enpresarekin aritzen naiz, haiek laguntzen didate kontzertuak bilatzen, eta ez dut ezeren falta handirik sentitzen. Satelitea izateak badu bere xarma. Bestetik, prestigioak eta halakoek, bost ajola\nnazka ematen didate, egia esan. Azken aldian raperoekin elkartzen naiz Donostian, jende gazte batekin, eta haiekin halako txorakeria gutxi ikusten duzu. 25 urte baino ez dituzte, ez daukate nirekin zerikusirik, baina haiekin gauza mordoa trukatzen dut, ilusioa eragiten didaten gauzak, ez dakit, indar handikoak. Asteazkenetan, berriz, Dokara joaten naiz, han izaten diren jazz sesioak ikustera, eta han ere, oso bestelako giroa izan arren, etxean bezala sentitzen naiz, bizirik.\nOrduan, musika egiten hasi zinenean ez zeneukan arrakasta jomugan?\nBai zera! Jolasten hasi ginen, ia nahi gabe, konturatu gabe! 16 urte nituen orduan, eta arrakasta bat-batean iritsi zitzaigun, baita dirua ere. Urte mordoa pasatu ditut hala, oharkabean, gehiegi pentsatu gabe, eta, hara non, orain 34 urte ditudan honetan, zinez musika niretzat lana den honetan, oso zaila egiten zait honetaz bizitzea\n! Mundua alderantziz dabilela sentiaratzen nau horrek: amarekin bizi zen gaztea nintzenean dirua irabazten nuen, eta, nire kabuz bizitzeko unea iristen zaidanean, ia ezinezkoa zait independiente izatea. Bitxia, ezta?\nBeharbada musika eta aisialdia oso lotuta daude; jaiak, ospakizunak eta abar, eta horietan gazteak mugitzen direnez, gazteak nahi dituzte: zein da, zure ikuspegitik, zure musika entzutera joaten den entzule mota?\nBegira, ikuskizun hau egiten hasi nintzen gauzak beste era batera egiteko premia sentitu nuelako, ez nuelako oholtzan burua astintzen jarraitzeko gogo handirik. Orduan, ba ez dakit hau nork ikusiko duen, akaso betikoak dira. Nolanahi ere, beti izan ditut atzetik emakumeak, beti, eta orain ere neskak ikusten ditut batik bat. Harrituta eta liluratuta nauka horrek. Baina jaia egiteko modua berrikusi beharko genukeela uste dut; nahiko nuke jaia ez lotzea beti zaratarekin, burrunbarekin, festa lasai eta patsadaz egiteko aukera ere nahiko nuke, kalimotxorik eta speedik gabe, musika lasai bat entzunaz, patxangaz aparte. Azken Hatortxu Rocken, adibidez, Zea Mays eta gu izan ginen egun batean, eta kristoren jende pila etorri zen; horra adibide bat, ezta?\nHala ere, bada eszentaxo bat, gero eta handiagoa agian, non ikusten diren proposamen lasaixeagoak, ezta?\nAgian, ez dakit. Askotan galdetzen didate zein ote den lehengo eta gaurko eszenen edo joeren arteko ezberdintasuna, eta izututa geratzen naiz, ez baitakit zer esan, zer erantzun. Ez daukat horren ikuspegi zabala, ez naiz hain zorrotza. Musikaria naiz, ez soziologoa. Badakit zer galdetzen didazun, baina ezin dizut erantzun bat eman hanka sartzen ari naizela sentitu gabe.\nLiteratura eta emakumetasuna uztartzen dituen Skolastika eskolarekin harremanetan zaude, haiekin eskolak hartu dituzu; zertan da hori?\nEmakumeek literaturan eta bizitzan izan duten rola azaltzen dute Skolastikakoek. Izugarri interesgarria da, apasionagarria. Laburtuz esango dizut gizarte patriarkal eta kapitalista honetan bizitzeak sekulako kaltea egin digula guztioi historikoki, eta oraindik ere gurpil horretan oso-oso harrapatuta gaudela. Gure burua feministatzak daukagu, baina feminista izateko gakoak benetan ez dauzkagu, ez bada geuk bilatzen ditugula. Ez datoz emanak, ez dira eskoletan irakasten, ez daude komunikabideetan, ezta kalean ere. Tinko ekin behar diozu, hori ulertu nahi baduzu, kontzientzia hartzeko. Ni oraintxe bertan esnatu naizela sentitzen dut.\nEzin dut elkarrizketa hau amaitu Fermin Muguruzarengatik galdetu gabe; nola da harekin biran ibiltzea?\n[Luze pentsatu du] Energia berezia dauka Ferminek, ia estralurtarra. Dinamikoa da, sortzailea eta ekintzailea. Ez da sekula nekatzen. Ikuspegi zabala du oso, bai sortzaile den aldetik, eta bai kudeatzaile den aldetik ere. Izaki berezia da. Horrez gain, harekin furgonetan joatea esperientzia bikaina da. Pozik egoteko joera dauka, eta hori benetan da arraroa eta apartekoa. Bestetik, furgoneta horrek ipar bat izango du beti, ulertzen? Ez da giro ona bakarrik, ez da bere kontuak entzutea, ikastea eta barre egitea, ez: helburu zehatz batekin ibiltzeak sortzen duen lasaitasuna da. Badaki nora doan, eta zuk, berekin zoazenean, badakizu nora zoazen ere. Izugarri lasai ibil zaitezke berarekin, lasai ibili nahi baduzu. Ez naiz urruti ibiliko esaten badizut haren aldamenean nire bizitzako unerik ederrenak pasatu ditudala.